title: Jättiläinen (vuoden 2016 elokuva)

text: Jättiläinen on vuonna 2016 ensi-iltansa saanut suomalainen draamaelokuva, jonka on ohjannut Aleksi Salmenperä ja käsikirjoittanut Pekko Pesonen.


title: Jättiläinen (vuoden 2016 elokuva)

text: "Jättiläinen" perustuu tositapahtumiin. Elokuva kertoo valtavan, uutta bioliuotusprosessia käyttävän kainuulaisen Talvivaaran nikkelikaivoksen perustamisesta ja ympäristölupaviranomaisten toiminnasta. Nuori virkamies Jussi (Joonas Saartamo) saa käsiteltäväkseen kaivoksen ympäristöluvan. Hän alkaa epäillä, että häneltä salataan olennaisia tietoja. Jussi joutuu vastakkain kaivosmoguli Pekka Perän (Jani Volanen) ja hyvä veli -verkoston kanssa.


title: J. R. Salamanca

text: Jack Richard Salamanca (20. joulukuuta 1922 St. Petersburg, Florida, Yhdysvallat - 30. lokakuuta 2013 Potomac, Maryland, Yhdysvallat) oli yhdysvaltalainen kirjailija. Hän opetti Marylandin yliopistossa. Hänen esikoisromaanistaan "The Lost Country" (1958) tehtiin elokuva "Kapinallisen laulu" (1961), jonka pääosaa näytteli Elvis Presley. Toisesta romaanista "Lilith" käsikirjoitti ja ohjasi Robert Rossen elokuvan "Lilith" vuonna 1964.


title: J. R. Salamanca

text: Floridassa syntynyt Salamanca vietti lapsuutensa Floridassa ja Virginiassa ja palveli kolme vuotta Yhdysvaltojen ilmavoimissa. Hän opiskeli Royal Academy of Dramatic Art -teatterikoulussa, Royal Academy of Music ja Lontoon yliopistossa ja opetti useita vuosia englantia ja luovaa kirjoittamista Marylandin yliopistossa.


title: J. R. Salamanca

text: Hänen arvossa pidetyt kirjansa ovat jääneet unohduksiin, ja ne ovat loppuunmyytyjä. Osa on ladattavissa verkosta. Hän tuki Authors' Guildia sen suunnitelmissa nostaa syyte kirjastoja vastaan tekijänoikeusrikkomuksista, mitä jotkut pitivät epäviisaana.


title: Teerisaari

text: Teerisaari eli Teyrisaari on Höytiäisen suurin saari pääosin Kontiolahdella, pohjoisosastaan Polvijärvellä. Sen pinta-ala on 622 hehtaaria, pituus 7 km ja leveys 1,6 km. Teerisaareen pistää noin kolme kilometriä pitkä, sokkeloinen Sisuslahti. Saaressa on myös lampia.Ennen vuoden 1859 järvenlaskua Teerisaari oli vain noin hehtaarin kokoinen luoto nimeltä Vanhasaari. Vuonna 1950 Teerisaaressa oli 118 vakituista asukasta, mutta vuoteen 1986 mennessä heidän määränsä aleni 11:een, ja nykyään Teerisaaressa on vakituisia asukkaita alle kymmenen, mutta heinäkuussa kesäasukkaita voi olla pitkälti yli sata. Talvisin Teerisaareen johtaa jäätie.


title: Lilith (täsmennyssivu)

text: Lilith tarkoittaa muun muassa seuraavia:


title: Jänis (albumi)

text: Jänis on Juliet Jonesin sydän -yhtyeen albumi vuodelta 1988. Levy on yhtyeen eniten myyty.


title: Kansan Lehti (1893–1897)

text: Kansan Lehti oli Helsingissä vuosina 1893–1897 ilmestynyt aikakauslehti.


title: Kansan Lehti (1893–1897)

text: Matti Heleniuksen ja hänen tulevan vaimonsa Alli Tryggin toimittama "Kansan Lehti" ilmestyi aluksi neljästi vuodessa, vuosina 1895–1896 viikkolehtenä ja samalla muutamina hajanumeroina. Uskonnollissävyinen lehti ajoi kansanopisto-, nuorisoseura- ja raittiusasiaa sekä työväenasiaa wrightiläisessä hengessä. Sen rinnalla ilmestyi ruotsinkielinen versio "Folkets Blad". Viikkolehden liitteenä julkaistiin vuonna 1896 "Työväen Lehteä".


title: Kansan Lehti (1893–1897)

text: Kolmen tuhannen kappaleen levikkiin yltänyt "Kansan Lehti" yhdistettiin vuoden 1897 alussa Raittiuden Ystävien "Aamunairueen", jolloin Heleniuksen toimittaman uuden lehden nimeksi tuli "Kyntäjä".


title: Solpugidae

text: Solpugidae on arolukkeihin kuuluva hämähäkkieläinten heimo.


title: Solpugidae

text: Nämä joskus kirkkaasti kuvioidut, vaaleat, ruskeat tai kellertävät arolukit ovat 0,6-6 cm:n pituisia. Niiden neljässä raajaparissa on vaihteleva määrä nilkkoja sekä ensimmäistä paria lukuun ottamatta sileäpintaiset kynnet. Leukaraajat ovat eteenpäin suuntautuneet ja niillä voi tappaa saaliin. Pienikokoiset lajit ja nymfiasteella olevat yksilöt syövät termiittejä. Osa heimon arolukeista on päiväaktiivisia, osa piileksii päivän onkaloissaan, halkeamissa tai kivien alla ja etsii ravintoa öisin puiden latvustoissa. Naaraat munivat 20–100 munaa.


title: Sima Marković

text: Sima Marković oli jugoslavialainen poliitikko ja maan kommunistisen puolueen puoluesihteeri. Hän joutui lopulta Stalinin vainojen uhriksi ja katosi saatuaan kymmenen vuoden pakkotyötuomion heinäkuussa 1939.


title: Sima Marković

text: Marković syntyi 8. marraskuuta 1888 Kragujevacissa. Hänen isänsä oli ammatiltaan opettaja. Vuonna 1907 hän liittyi Serbian sosiaalidemokraattiseen puolueeseen ja valmistui matematiikan opinnoista Belgradin yliopistosta vuonna 1913. Ensimmäisen maailmansodan ja Jugoslavian kuningaskunnan perustamisen jälkeen hän luennoi Belgradin yliopistolla, mutta tuli erotetuksi vallankumouksellisten aatteidensa takia. Sittemmin Marković kuului Jugoslavian kommunistisen puolueen (CPY) johtoon sen perustamisesta lähtien huhtikuussa 1919. Kesäkuussa 1920 hänet valittiin puolueen pääsihteeriksi ja edustajaksi maan parlamenttiin. Vuoden 1921 kesäkuussa Marković osallistui Kominternin kolmanteen kongressiin ja hänet valittiin sen toimeenpanevaan komiteaan. Palattuaan Jugoslaviaan Marković pidätettiin ja tuomittiin kahdeksi vuodeksi vankilaan.


title: Sima Marković

text: Vankilatuomionsa jälkeen Marković matkusti Moskovaan, jossa hän käytti salanimeä "Semić" osallistuen Komiternin toimintaan. Huhtikuussa 1925 Marković otti yhteen Josif Stalinin kanssa kritisoiden tämän suhtautumista nationalistisiin aiheisiin. Yhteenoton takia Komitern erotti hänet tehtävistään, mutta tästä huolimatta hänet valittiin jälleen CPY:n pääsihteeriksi vuonna 1926 Wienissä. Komiternin painostuksen takia CPY erotti Markovićin puolueesta kongressissaan Dresdenissä vuonna 1929 hänen väitettyjen "oikeistolaisten" mielipiteidensä takia. Marković palasi Jugoslaviaan, jossa hän kirjoitti useita teoksia matematiikan ja filosofian saralla käyttäen salanimeä "V. Bunić". Vuonna 1931 Jugoslavian viranomaiset pidättivät hänet, mutta hänen sallittiin palata Neuvostoliittoon vuonna 1934, jossa hän asui tällä kertaa nimellä "Milan Milić". Marković hyväksyttiin jälleen CPY:n jäseneksi vuonna 1935, mutta hänellä ei ollut virallisia asemia puolueessa. Hän työskenteli Neuvostoliiton tiedeakatemian filosofian instituutissa, kunnes heinäkuussa 1939 hänet pidätettiin "imperialistien agenttina". Marković tuomittiin kymmenen vuoden pakkotyörangaistukseen, jonka jälkeen hän hävisi.


title: Jurkan huonetta ja sukua

text: Jurkan huonetta ja sukua on Jarmo Heikkisen vuonna 2009 tekemä dokumentti Jurkan teatterisuvusta. Dokumentissa kertojina toimivat Vappu Jurkka, Sakari Jurkka, Mikko Jurkka, Laura Jurkka ja Ville Sandqvist. Dokumenttiin kootuissa filmeissä esiintyivät muun muassa Emmi Jurkka, Eino Jurkka ja Jussi Jurkka. Dokumentti ensiesitettiin ykkösellä maanantaina 28 joulukuuta 2009 ja se uusittiin vuoden 2012 keväällä Vappu Jurkan muistoksi. Vuonna 2009 Dokumentin ohjaaja-käsikirjoittaja Jarmo Heikkinen sai dokumentista kunniamaininnan Koura-palkinnon kulttuurisarjassa.


title: IAAF World Relays 2014

text: Vuoden 2014 IAAF World Relays pidettiin Nassaussa, Bahamalla 24.–25. toukokuuta 2014.


title: Miran Pavlin

text: Miran Pavlin (s. 8. lokakuuta 1971 Murska Sobota, Slovenian ST, Jugoslavian SLT) on slovenialainen uransa lopettanut jalkapalloilija. Pelipaikaltaan hän oli keskikenttäpelaaja.


title: Miran Pavlin

text: Pavlin voitti urallaan Slovenian liigan kolmesti: Olimpijassa kausina 1993–1994 ja 1994–1995 sekä Koperissa kaudella 2009–2010. Lisäksi hän voitti Olimpijassa Slovenian cupin kausina 1995–1996 ja 2002–2003. Ulkomailla Pavlin pelasi pääsarjatasolla 30 ottelua Saksan Bundesliigassa edustaen SC Freiburgia, 12 ottelua Portugalin Primeira Ligassa edustaen Portoa ja kymmenen ottelua Kyproksen jalkapalloliigassa edustaen Olympiakos Nikosiaa ja APOEL:ia. Hän voitti Portugalin cupin Portossa kaudella 2000–2001.


title: Miran Pavlin

text: Slovenian maajoukkueessa Pavlin pelasi vuosina 1994–2004 yhteensä 63 A-maaottelua ja teki niissä viisi maalia. Hän oli mukana EM-kilpailuissa 2000 ja MM-kilpailuissa 2002.


title: Yrjö Mäkelä (kymmenottelija)

text: Yrjö Mäkelä (2. joulukuuta 1926 Helsinki – 23. toukokuuta 2015 Helsinki) oli suomalainen kymmenottelija. Hän edusti Suomea vuoden 1948 kesäolympiakisoissa sijoittuen 13. sijalle. Kalevan kisoissa hän voitti hopeaa vuonna 1948 ja kultaa vuonna 1950 (tulos 6488).


title: Timanttiliiga 2016

text: Vuoden 2016 Timanttiliiga on neljäntoista yleisurheilukilpailun sarja. Se alkaa 6. toukokuuta Dohasta, Qatarista ja päättyy 9. syyskuuta Brysseliin, Belgiaan.


title: Carl Nieroth

text: Carl Nieroth (n. 1650 – 1712) oli baltiansaksalainen kreivi, josta tuli Ruotsin armeijan upseeri ja Suomen kenraalikuvernööri. Hän osallistui suuressa Pohjan sodassa Själlannin maihinnousuun ja Puolan sotaretkeen. Hänet ylennettiin vuonna 1704 kenraaliluutnantiksi. Vuonna 1705 Nieroth voitti viholliset Varsovan läheisyydessä. Tämän jälkeen Nieroth palasi Ruotsiin, missä hän toimi valtaneuvoston jäsenenä ja Göötan hovioikeuden presidenttinä.


title: Carl Nieroth

text: Vuonna 1709 Turkissa oleskellut kuningas Kaarle XII nimitti Nierothin Vironmaan kenraalikuvernööriksi. Kirje saapui Tukholmaan seuraavan vuoden alussa, eikä Nieroth ehtinyt ottaa virkaa vastaan, sillä tilanne Georg Lybeckerin vastuulla olleessa Suomessa oli kehittynyt huolestuttavaksi.


title: Carl Nieroth

text: Valtaneuvosto päätti vuonna 1710 lähettää Nierothin Suomen kenraalikuvernööriksi, ja hän ryhtyi heti pontevasti järjestämään maan puolustuslaitosta. Hän nosti vakinaisen armeijan miesluvun 10 000 mieheen, organisoi sissijoukot ja koetti aseistaa koko rahvaan. Nieroth kuitenkin kuoli jo tammikuussa 1712, ja Suomen puolustuksen johto siirtyi jälleen kyvyttömälle Lybeckerille.


title: Stefan Marković

text: Stefan Marković (, s. 25. huhtikuuta 1988 Belgrad, Serbian ST, Jugoslavia) on serbialainen koripalloilija.


title: Stefan Marković

text: Takamiehenä pelaava Marković on pelannut kotimaansa lisäksi Espanjassa, Turkissa ja Italiassa.


title: Stefan Marković

text: Serbian maajoukkueessa Marković on saavuttanut hopeaa Rio de Janeiron kesäolympialaisissa 2016, vuoden 2014 MM-kilpailuista ja vuoden 2009 EM-kilpailuista. Hän on edustanut maataan myös useissa muissa arvokisoissa.


title: Milan Osterc

text: Milan Osterc (s. 4. heinäkuuta 1975 Murska Sobota, Slovenian ST, Jugoslavian SLT) on slovenialainen uransa lopettanut jalkapalloilija. Pelipaikaltaan hän oli hyökkääjä.


title: Milan Osterc

text: Osterc pelasi suurimman osan urastaan kotimaassaan. Hän pelasi Slovenian liigassa 274 ottelua ja teki 106 maalia edustaen Beltinciä, Goricaa, Olimpijaa ja Koperia. Osterc voitti Olimpijassa Slovenian cupin kaudella 1999–2000. Osterc voitti Slovenian liigan maalikuninkuuden kaudella 2009–2010 tehtyään Goricalle 23 maalia.


title: Milan Osterc

text: Ulkomaisissa pääsarjoissa Osterc pelasi Israelin Ligat ha'Alissa edustaen Hapoel Tel Avivia, Ranskan Ligue 1:ssä edustaen Le Havrea, Turkin Superliigassa edustaen Bursasporia ja Malatyasporia sekä Kyproksen liigassa edustaen AEK Larnakaa. Lisäksi hän pelasi alemmilla sarjatasoilla espanjalaisessa Hérculesissa ja itävaltalaisessa LASK Linzissä.


title: Milan Osterc

text: Slovenian maajoukkueessa Osterc pelasi vuosina 1997–2002 yhteensä 44 A-maaottelua ja teki niissä kahdeksan maalia. Hän oli mukana EM-kilpailuissa 2000 ja MM-kilpailuissa 2002.


title: Isotiosyanaatit

text: Isotiosyanaatit ovat orgaanisia yhdisteitä, joille tunnusomainen funktionaalinen ryhmä on R-N=C=S. Niitä voidaan pitää isosyanaattien rikkianalogeina. Monia isotiosyanaatteja käytetään muun muassa orgaanisen kemian synteeseissä, fungisideina ja desinfiointiaineina.


title: Isotiosyanaatit

text: Huoneenlämpötilassa alifaattiset ja aromaattiset isotiosyanaatit ovat tyypillisesti joko värittömiä nesteitä tai kiteisiä kiinteitä aineta. Niillä on usein hyvin pistävä haju ja ne ärsyttävät silmiä aiheuttaen kyynelvuotoa. Isosyanaateista poiketen isotiosyanaatit eivät reagoi helposti veden kanssa vaan hydrolysoituvat lähinnä happamissa tai emäksisissä olosuhteissa. Isotiosyanaatit liukenevat useisiin orgaanisiin liuottimiin ja muodostavat veden kanssa atseotrooppeja. Isotiosyanaatit ovat heikosti elektrofiilisia ja reagoivat nukleofiilien kanssa. Hydrolyysituotteena muodostuu amiineja, joita voidaan saada myös isotiosyanaatteja pelkistämällä. Amiinit reagoivat isotiosyanaattien kanssa tioureoiksi ja alkoholit reagoivat muodostaen tiokarbamaatteja. Isotiosyanaatteja käytetään myös heterosyklisten yhdisteiden valmistamisessa.


title: Isotiosyanaatit

text: Isosyanaatteja esiintyy luonnossa sekä vapaina että sitoutuneina glukosinolaatteihin. Tällaisia ovat esimerkiksi allyyli-isotiosyanaatti, metyyli-isotiosyanaatti, fenyyli-isotiosyanaatti, sinigriini ja glukorafaniini. Myrosinaasientsyymi hajottaa glukosinolaatit isotiosyanaateiksi. Toinen isotiosyanaatteja muodostava entsyymi on allinaasi. Isotiosyanaatteja esiintyy erityisesti ristikukkaisissa kasveissa ja sipulikasveissa.


title: Isotiosyanaatit

text: Isotiosyanaatteja voidaan valmistaa muun muassa isomeroimalla tiosyanaatteja, primääristen amiinien ja tiofosgeenin välisellä reaktiolla, isotiosyanaattisuolojen ja alkyyli- tai asyylihalidien välisellä reaktiolla, hapettamalla ditiokarbamaatteja vetyperoksidilla, pelkistämällä tioureoita tai alkeenien ja tiosyaanihapon välisellä reaktiolla.


title: Marko Simonović

text: Marko Simonović (, s. 30. kesäkuuta 1986 Pristina, Kosovon sosialistinen alue, Serbian ST, Jugoslavia) on serbialainen koripalloilija.


title: Marko Simonović

text: Pienenä laitahyökkääjänä pelaava Simonović on pelannut kotimaansa lisäksi Montenegrossa, Saksassa, Ranskassa ja Belgiassa. Serbialaisessa KK Crvena zvezdassa hän voitti Adrianmeren liigan mestaruuden vuonna 2016. Montenegrossa hän voitti KK Budućnost Podgoricassa pelatessaan maan mestaruuden ja cup-mestaruuden vuosina 2009, 2010 ja 2011. Vuosina 2013 ja 2014 hän voitti Serbian cupin.


title: Marko Simonović

text: Serbian maajoukkueessa Simonović on saavuttanut hopeaa Rio de Janeiron kesäolympialaisista 2016 ja vuoden 2014 MM-kilpailuista. Hän edusti Serbiaa myös vuoden 2015 EM-kilpailuissa, missä maa sijoittui neljänneksi.


title: Stefan Jović

text: Stefan Jović (, s. 13. marraskuuta 1990 Niš, Serbian ST, Jugoslavia) on serbialainen koripalloilija.


title: Stefan Jović

text: Takamiehenä pelaava Jović on pelannut serbialaisseuroissa. KK Crvena zvezdassa hän voitti Adrianmeren liigan mestaruuden vuosina 2015 ja 2016, ja Serbian mestaruuden ja cup-mestaruuden vuonna 2015.


title: Stefan Jović

text: Jović antoi marraskuussa 2015 Bayern Müncheniä vastaan 19 koriin johtanutta syöttöä, yksittäisen Euroliiga-ottelun ennätyksen.


title: Stefan Jović

text: Serbian miesten maajoukkueessa Jović on saavuttanut hopeaa Rio de Janeiron kesäolympialaisista 2016, vuoden 2014 MM-kilpailuista ja vuoden 2017 EM-kilpailuista.


title: Poikelisjärvi

text: Poikelisjärvi eli Poikkelisjärvi on Pirkanmaalla Ylöjärvellä Lassilassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Poikelisjärvi on osa Vähä Mustajärven valuma-aluetta.


title: Poikelisjärvi

text: Järven pituus on 2,4 kilometriä, leveys 400 metriä ja sen pinta-ala on 51 hehtaaria. Se sijaitsee Aurejärven itäpuolella noin 5,5 kilometriä Aurejärven kirkolta pohjoiseen. Siihen laskee toistakymmentä metsä- tai suo-ojaa ympäröiviltä metsäisiltä soilta. Suurin niistä on Myllyjoki, joka on Iso Mustajärven laskujoki. Toiseksi suurin on pitempi Teerioja, joka on ainoastaan Teerijärven laskuoja. Järven laskevat myös eteläpäässä Pahalammi ja pohjoispäässä Soppalammi. Järven oma laskuoja on Heinuunoja, joka laskee Heinuuseen. Veden laskennallinen vaihtuvuus järvessä on 50 vuorokautta. Rantaviivan pituus on 5,6 kilometriä ja rannat ovat puoliksi suota ja puoliksi metsämaata. Rantojen läheisyydessä sijaitsee vain yhden maatilan peltoja ja rannalle on rakennettu vain viisi vapaa-ajan asuntoja. Niille johtaa tiet joko Aurejärveä kiertävältä maantieltä tai Iso Mustajärven ympärystieltä.


title: Poikelisjärvi

text: Poikelisjärven vedenlaatua on tutkittu vuosina 1977, 1978, 1981, 2000 ja 2004. Veden humuspitoisuudet ovat olleet korkeita ja vesi onkin hapanta. Järven ravinnepitoisuudet ovat 1970–1980-luvuilla olleet korkeampia kuin nykyään, jolloin ravinnetasot olivat fosforin osalta samalla tasolla kuin lievästi rehevöityneillä järvillä. Koska järvi on matala ja sen valuma-alue on suuri, vaihtuu vesi nopeasti järvessä. Fosforipitoisuudet olivat talvella 2000 alhaisempia kuin Iso Mustajärvessä. Myös järven veden happipitoisuudet ovat olleet hyviä. Järvi soveltuu tyydyttävästi virkistyskäyttöön.


title: Vincennesin linna

text: Vincennesin linna () on alkujaan keskiajalla rakennettu kuninkaallinen puolustuslinna Vincennesissä Pariisin itäpuolella Ranskassa. Vincennesin linnan tarkoitus oli suojella toisaalta Pariisia mahdollisilta hyökkääjiltä ja toisaalta Ranskan kuningasta mahdollisilta kansannousuilta. Linna toimi Ranskan hallitsijan pääasiallisena asuinpaikkana aina vuoteen 1682, jolloin Ludvig XIV päätti asettua sen sijaan Versailles’n palatsiin.


title: Vincennesin linna

text: Vincennesin linnan keskustorni eli "donjon" on 50 metrin korkuisena Euroopan korkein lajissaan. Coucyn linnan torni oli aikanaan vielä korkeampi, mutta se tuhoutui ensimmäisessä maailmansodassa.


title: Vincennesin linna

text: Linna sai alkunsa Ludvig VII:n 1100-luvulla Bois de Vincennesin metsään rakennuttamasta metsästysmajasta. Filip II ja Ludvig Pyhä laajensivat rakennusta 1200-luvulla. Ludvig Pyhä lähti täältä seitsemännelle ja kahdeksannelle ristiretkelle vuosina 1248 ja 1270. Vincennesissä syntynyt Kaarle V rakennutti nykypäiviin säilyneen muurin ja näyttävän keskustornin 1360-luvulla. Pariisin Sainte-Chapellea jäljittelevän goottilaisen kappelin eli Sainte-Chapelle de Vincennesin rakentaminen aloitettiin vuonna 1380 ja se valmistui Henrik II:n aikana vuonna 1552.


title: Vincennesin linna

text: Arkkitehti Louis Le Vau suunnitteli 1600-luvulla lisätyt niin sanotut kuninkaan paviljongin ("Pavillon du roi") ja kuningattaren paviljongin ("Pavillon de la Reine") Ludvig XIV:n pyynnöstä. Ludvig XIV asui kuninkaan paviljongissa puolisonsa Maria Teresian kanssa kunnes Versailles’n palatsi valmistui asuttavaan kuntoon. Kuningattaren paviljongissa asui muun muassa kardinaali Mazarin, joka myös kuoli täällä vuonna 1661. Myös muun muassa Englannin kuningas Henrik V kuoli Vincennesin linnassa lavantautiin vuonna 1422. Viimeinen Vincennesin linnassa asunut Ranskan kuningas oli Ludvig XV vuonna 1715.


title: Vincennesin linna

text: Vincennesin linna toimi myös vankilana 1500-luvulta aina 1800-luvulle asti. Siellä olivat vankeina muun muassa valtiomiehet Nicolas Fouquet ja Mirabeau sekä kirjailijat Denis Diderot ja markiisi de Sade. 1700-luvun puolivälissä linnan alueella toimi muun muassa Vincennesin posliinitehdas ja muutaman vuoden ajan kadettikoulu École militaire. Napoleonin aikana linna muutettiin varuskunnaksi ja asevarastoksi. Vuoden 1814 Pariisin valtauksen aikana Vincennesin varuskuntaa komensi kenraali Pierre Daumesnil, joka kieltäytyi antautumasta ylivoimaiselle viholliselle edes sen jälkeen kun koko Pariisi oli jo kukistunut. Vuonna 1840 Vincennesin linna muutettiin osaksi Pariisia ympäröivää puolustuslinnakkeiden ketjua. Keisari Napoleon III lahjoitti linnaa ympäröivän Vincennesin metsän yleiseksi puistoksi Pariisin kaupungille vuonna 1860.


title: Vincennesin linna

text: Toisen maailmansodan alkuvaiheessa 1939–1940 Vincennesin linna oli Ranskan ylipäällikköinä toimineiden Maurice Gamelinin ja Maxime Weygandin päämajana. Perääntyessään elokuussa 1944 Pariisin vapautuksen yhteydessä saksalaiset joukot tuhosivat osan linnasta räjäyttämällä. Pahoja vaurioita kärsinyt linna restauroitiin sodan jälkeen. Nykyisin linnassa toimii Ranskan puolustusvoimien arkisto Service historique de la Défense.


title: Giovani Lo Celso

text: Giovani Lo Celso (s. 9. huhtikuuta 1996 Rosario) on argentiinalainen jalkapalloilija, joka edustaa Espanjan Primera Divisiónissa pelaavaa Real Betisia. Pelipaikaltaan vasenjalkainen Lo Celso on hyökkäävä keskikenttäpelaaja.


title: Giovani Lo Celso

text: Lo Celso on Rosario Centralin kasvatti. Hän debytoi seuran edustusjoukkueessa Argentiinan Primera Divisiónissa kaudella 2014. Lo Celso pelasi debyyttikaudellaan 13 liigaottelua.


title: Maria Teresia (täsmennyssivu)

text: Maria Teresia voi tarkoittaa jotain seuraavista historiallisista kuninkaallisista:


title: Veijo Nielsen

text: Veijo Nielsen (12. helmikuuta 1933 Kotka – 22. joulukuuta 2015) oli suomalainen koripalloilija. Nielsen edusti miesten SM-sarjassa kasvattajaseuraansa Kotkan Työväen Palloilijoita, missä hän voitti seuran ensimmäisen Suomen mestaruuden vuonna 1958 ja yhteensä viisi SM-mitalia. Nielsen pelasi myös Suomen miesten maajoukkueessa. Pelaajauransa jälkeen kondiittorina työskennellyt Nielsen vaikutti lajin parissa muun muassa hänen aikanaan junioritasolla menestyneen NKL-Panttereiden toiminnanjohtajana.


title: Veijo Nielsen

text: Kotkan Työväen Palloilijoiden kasvatti Nielsen edusti kasvattajaseuraansa miesten SM-sarjassa viisi kautta vuosien 1957−1963 välillä. Hän voitti seurassa Suomen mestaruuden vuonna 1958, SM-hopeaa 1960 ja SM-pronssia 1957 sekä 1959.


title: Veijo Nielsen

text: Suomen miesten maajoukkueessa Nielsen pelasi vuosina 1958−1962 13 maaottelua 1,0 pisteen keskiarvolla. Suurin osa maaotteluista oli valmistavia maaotteluita Ruotsia vastaan.


title: Veijo Nielsen

text: Nielsen lopetti pelaajauransa alle 30-vuotiaana jouduttuaan valitsemaan työn etusijalle elämässään. Hän muutti pelaajauransa jälkeen Helsinkiin missä työskenteli kondiittorina ja oli junioritasolla menestyneen NKL-Panttereiden taustatoimija, muun muassa seuran toiminnanjohtaja. Myös valmentajana työskennellyt Nielsen oli mukana Koripallomuseon perustamisessa. Myöhemmin hän palasi Kotkaan. Nielsen kuoli vaikeasta sairaudesta kärsittyään 82-vuotiaana 22. joulukuuta 2015. Hänen pikkuveljensä oli kuollut samaan sairauteen vain viisi päivää aikaisemmin.


title: Bomulus

text: Bomulus on Sampo Suvisaaren luoma toimintaseikkailupelisarja, jonka kolme osaa Teknopiste julkaisi vuosina 1985–1986 MSX:lle ja Spectravideolle.


title: Bomulus

text: Toimittaja Juho Kuorikosken mukaan pelit ovat graafisesti vaatimattomia, ja niiden pelimekaniikka pohjautuu pitkälti yritykselle ja erehdykselle.


title: Catch a Fire Tour

text: Catch a Fire oli The Wailers-yhtyeen vuoden 1973 kiertu. Kiertue promotoi yhtyeen albumia "Catch a Fire".


title: Outolintu-sarja: Uskollinen

text: Outolintu-sarja: Uskollinen () on vuonna 2016 ensi-iltansa saanut Veronica Rothin romaaniin perustuva tieteis-toimintaelokuva, jonka on ohjannut Robert Schwentke. Se on jatko-osa vuoden 2015 elokuvalle "", joka perustui "Divergent"-kirjasarjan toiseen osaan. Elokuvan pääosissa ovat Shailene Woodley ja Theo James.


title: Outolintu-sarja: Uskollinen

text: Uskollinen ja vuonna 2017 julkaistava viimeinen osa, "" oli alun perin nimetty "Uskollinen - osa 1" ja "Uskollinen - osa 2".


title: Outolintu-sarja: Uskollinen

text: Kuvaukset alkoivat 18. toukokuuta 2015 Atlantassa.


title: Outolintu-sarja: Uskollinen

text: Elokuvan heikon menestyksen myötä Lionsgate on pienentänyt elokuvasarjan neljännen osan budjettia. Kriitikoiden mielestä elokuvayhtiön ratkaisu jakaa tarina kahteen elokuvaan heikensi laatua, joka johti sen heikkoon menestykseen.


title: Exodus Tour

text: Exodus Tour oli Bob Marley & The Wailersin-yhtyeen vuoden 1977 euroopan-kiertu. Kiertue promotoi yhtyeen albumia "Exodus". Viimeine esiintyminen on julkaistu on DVD:nä, Live! at the Rainbow.Tyypillinen kappalelista:


title: The Beatlesin diskografia

text: The Beatles -yhtyeen alkuperäinen tuotanto julkaistiin Euroopassa 12 LP:n (joista yksi tupla-LP), yhden tupla-EP:n ja lukuisten singlejen muodossa. Monet kuuluisat kappaleet, kuten "Hey Jude" ja "Lady Madonna", julkaistiin alun perin vain singleinä, eivätkä ne ole mukana The Beatlesin varsinaisilla studioalbumeilla. Albumien ulkopuolella yhtyeen uran aikana julkaistut kappaleet on koottu kaksiosaiselle kokoelmalle "Past Masters" (1988).


title: Andrija Radović

text: Andrija Radović oli montenegrolainen ja sittemmin jugoslavialainen poliitikko. Hän toimi Montenegron talous-, ulko- ja pääministerinä, sekä kansanedustajana Jugoslavian parlamentissa.


title: Andrija Radović

text: Radović syntyi Martinićissa 28. tammikuuta 1872 ja valmistui lukiosta Cetinjestä opiskellen myöhemmin insinööriksi Italiassa. Sittemmin hän työskenteli eri viroissa maan hallinnossa, mukaan lukien sisäministeriössä. Radović kuului ruhtinas Nikola I:n lähipiiriin ja nousi maan pääministeriksi 1. helmikuuta 1907. Pääministerinä ollessaan hän aloitti tutkimukset kavalluksesta maan taloushallinnossa, mikä vahingoitti ruhtinaan mainetta. Nikola I erotti hänet tehtävistään 17. huhtikuuta 1907 ja Radović muutti ulkomaille lyhyeksi aikaa.


title: Andrija Radović

text: Radović sovitteli välinsä Nikola I:n kanssa ensimmäisen maailmansodan sytyttyä ja joulukuussa 1915 hänestä tuli Montenegron talous- ja ulkoministeri. Huhtikuussa 1916 hän erosi ulkoministerin tehtävistään ja maan hävittyä sodan saman vuoden puolella hän seurasi Nikolai I:tä maanpakoon. Radović toimi 12. toukokuuta 1916 – 17. tammikuuta 1917 Montenegron pakolaishallituksen pääministerinä Pariisissa. Näihin aikoihin Radović alkoi kannattaa Montenegron liittämistä Serbiaan. Maaliskuussa 1917 Radovićista tuli Montenegro-komitean johtaja ja vuosina 1917–1918 hän julkaisi Genevessä ilmestynyttä lehteä nimeltä "Ujedninjenje", joka kannatti eteläslaavien liittoa. Kun Jugoslavian kuningaskunta sittemmin perustettiin, Radović toimi Serbian demokraattisen puolueen ("Srpska Demokratska Stranka") kansanedustajana ja kansallispankin puhemiehenä Belgradissa. Radović kuoli vuonna 1947 Belgradissa.


title: Judon Euroopan-mestaruuskilpailut 2009

text: Judon Euroopan-mestaruuskilpailut 2009 olivat järjestyksessään 58. judon Euroopan-mestaruuskilpailut. Ne käytiin Tbilisissä, Georgiassa 24.–26. huhtikuuta 2009. Kilpailujen ohjelmassa oli seitsemän painoluokkaa sekä miehille että naisille.


title: Judon Euroopan-mestaruuskilpailut 2009

text: Isäntämaa


title: Kliininen toksikologia

text: Kliininen toksikologia tieteenalana tutkii sellaisten aineiden vaikutuksia, joiden tarkoituksena on hoitaa, parantaa, muuttaa tai estää tautitiloja. Lääketieteellisessä tiedekunnassa kliinisen toksikologian opintoihin kuuluvat tyypillisesti lääkkeiden, kemikaalien, nautintoaineiden ja luonnonaineiden myrkytykset sekä myrkytysten hoito.


title: Rastaman Vibration Tour

text: Rastaman Vibration Tour oli Bob Marley & The Wailersin-yhtyeen vuoden 1976 kiertu. Kiertue promotoi yhtyeen albumia "Rastaman Vibration".


title: Rastaman Vibration Tour

text: Tyypillinen kappalelista:


title: Propionibacterium freudenreichii

text: Propionibacterium freudenreichii on grampositiivinen bakteeri, jota käytetään emmentaljuuston sekä sen rinnakkaistuotteiden valmistukseen. Bakteerin pitoisuus on näissä sveitsiläistyyppisissä juustoissa korkeampi kuin missään muussa juustossa. Grammassa emmentalia voi olla miljoona kappaletta elävää bakteeria grammaa kohden. Propionibakteereja on yleisesti maitotuotteissa, mutta niitä esiintyy myös maaperässä. Juustonvalmistuksessa "P. freudenreichii" muuttaa laktaattia asetaatiksi, propionaatiksi ja hiilidioksidiksi.


title: Carl Johan Tollet

text: Carl Johan (Jussi) Tollet (24. tammikuuta 1856 Uusikaupunki – 11. maaliskuuta 1931 Helsinki) oli suomalainen päätoimittaja, pörssimeklari ja litteratööri.


title: Carl Johan Tollet

text: Tolletin vanhemmat olivat värjäri Frans Axel Konstantin Tollet ja Margareta Matilda Palén. Hän pääsi ylioppilaaksi 1875 Turun lyseosta, kävi Kokemäen maanviljelyskoulun ja opiskeli Helsingin yliopistossa jonkin aikaa. Tollet perusti ja omisti Porin höyryseparaattorimeijerin 1882–1885 ja oli päätoimittaja Björneborgs Tidning-lehdessä 1887–1890, Wiborgsbladet-lehdessä 1890–1901 ja Wiborgs Nyheter-lehdessä 1905–1913. Viipurin kaupunginkirjaston hoitaja hän oli vuodesta 1896. Hänet vangittiin 1913 poliittisista syistä. Tämän jälkeen Tollet toimi pörssimeklarina Helsingissä 1914–1922.


title: Carl Johan Tollet

text: Tollet oli naimisissa vuodesta 1884 Ella Johanna Thornbergin kanssa (k. 1900) ja vuodesta 1901 Ella Helena Leepingin kanssa. Toimittaja, kirjailija Håkan Tollet oli Carl Johan Tolletin poika toisesta avioliitosta.


title: Propionibakteeri

text: "Propionibakteerit" ovat anaerobisia grampositiivisia sauvabakteereita. Ne on nimetty aineenvaihduntansa erityispiirteen mukaisesti: ne kykenevät tuottamaan propionihappoa käyttämällä epätavallista transkarboksylaasi-entsyymiä. Propionibakteereita elää ihmisten hiki- ja talirauhasissa ja muilla ihoalueilla. Niitä on käytännössä kaikkialla, eivätkä ne aiheuta ongelmia aknea lukuun ottamatta.


title: Lauri Hiisi

text: Lauri Hiisi (sukunimi vuoteen 1918 "Helenius"; 20. elokuuta 1897 Orimattila – 15. toukokuuta 1989 Helsinki) oli suomalainen everstiluutnantti, joka toimi Suomen sotilasasiamiehenä Ranskassa, Belgiassa ja Espanjassa. Sittemmin hän johti perustamaansa "Pankkiriliike L. Hiisi Oy":tä.


title: Lauri Hiisi

text: Hiiden vanhemmat olivat suutarimestari Johan Willehard Helenius ja Maria Emilia Karlsson. Hän pääsi ylioppilaaksi 1917 ja suoritti kadettikoulun 1920. Hiisi opiskeli vielä Italian tykistöakatemiassa 1929. Hän opiskeli myös matematiikkaa Helsingin yliopistossa.


title: Lauri Hiisi

text:
Hiisi oli Rannikkotykistörykmentissä upseerina 1920–1924, yleisesikunnan toimistoupseerina 1924–1926,
Rannikkotykistörykmentti 2:n teknillisen toimiston päällikkönä 1929–1930, Rannikkotykistörykmentti l:n patteriston komentajana 1930–1933 sekä merivoimien esikunnan järjestelytoimiston päällikkönä 1934–1938. Hän osallistui koululaiva "Suomen Joutsenen" valtameripurjehdukseen vuonna 1936. Hiisi oli Suomen sotilasasiamiehenä Pariisissa 1938–1942, Uudenmaan rannikkoprikaatin esikuntapäällikkönä 1942–1943 ja rannikkotykistörykmentti 1:n komentajana 1943–1944. Hiisi ylennettiin vänrikiksi ja luutnantiksi 1920, kapteeniksi 1924, majuriksi 1928 ja everstiluutnantiksi 1938.


title: Lauri Hiisi

text: Hiisi erosi jatkosodan jälkeen armeijan palveluksesta ja perusti pankkiiriliike L. Hiisi Ky:n vuonna 1945. Pankkiiriliikkeen nimeksi muuttui 1976 "L. Hiisi Oy". Lauri Hiisi luopui yrityksestä vuonna 1980. Vuonna 1985 liike myytiin Tuula ja Jarl Nyholmille ja se on edelleen olemassa yhtiönä mutta toimii nykyisin kokonaan toisella alalla. Välitystoimintaa jatkoi 1988 perustettu uusi "Pankkiiriliike L. Hiisi Oy" jonka omisti vakuutusryhmä Veritas. Tämä yhtiö lopetti välitystoiminnan 1998 ja sen purettiin 2006.


title: Lauri Hiisi

text: Vuonna 1959 Lauri Hiisi perusti "Kaarina ja Lauri Hiiden Opintosäätiön". Hän harrasti kilpapurjehdusta ja metsänistutusta.


title: Bernardino Ramazzini

text: Bernardino Ramazzini (4. lokakuuta 1633 – 5. marraskuuta 1714) oli italialainen lääkäri. Hän syntyi Carpissa ja opiskeli lääketiedettä Parman yliopistossa, jossa hänen kiinnostuksensa työperäisiin tauteihin alkoi. Ramazzini systematisoi olemassa olevan tietämyksen ja antoi suuren henkilökohtaisen panoksen alalle keräämällä havaintonsa De Morbis Artificum Diatriba -teokseen ("Työntekijöiden sairaudet"). Ensimmäinen painos painettiin Modenassa 1700 ja toinen Padovassa 1713. Teoksensa ansiosta Ramazzinia kutsutaan työlääketieteen isäksi. Työlääketieteen alkuvaiheessa keskityttiin diagnosoimaan kemiallisten ja fysikaalisten aineiden vaikutuksia sekä niiden hoitoihin. Ne ovat läheisesti sidoksissa työtoksikologiaan.


title: Battlefield 1

text: Battlefield 1 on EA DICE:n kehittämä ja Electronic Artsin julkaisema ensimmäisen persoonan ammuntapeli. Nimestä huolimatta peli on "Battlefield"-pelisarjan neljästoista osa. Se sijoittuu ensimmäiseen maailmansotaan. Peli julkaistiin 21. lokakuuta 2016 Xbox Onelle, PlayStation 4:lle ja Microsoft Windowsille.


title: Battlefield 1

text: "Battlefield 1" sai positiiviset arvostelut kriitikoilta ja peli nähtiin parannuksena sarjan edellisiin osiin verrattuna. Suurin osa arvosteluista kehuu pelin 1. maailmasodan teemaa, monipeliä, yksinpeli-kampanjaa, ääniä sekä grafiikoita.


title: Battlefield 1

text: Niin kuin aikaisemmatkin osat, "Battlefield 1" on ensimmäisen persoonan ammuntapeli. Peli sijoittuu ensimmäiseen maailmansotaan ja on saanut inspiraationsa historiallisista tapahtumista. Pelaajat voivat käyttää ensimmäisen maailmansodan aikaisia aseita. Lähitaistelua on myös parannettu ja uusia lyömäaseita lisätty, kuten miekat, nuijat ja lapiot. Pelaajat voivat ohjata myös useita eri kulkuneuvoja, kuten kevyet- ja raskaat tankit, hevoset, autot, lentokoneet ja junat.Pelaaja voi valita neljästä eri hahmoluokasta (Assault, Scout, Medic ja Support) tai valita lentokoneen tai panssarivaunun mukana automaattisesti tulevan pilotin tai panssarivaunumiehistön jäsenen.


title: Battlefield 1

text: Pelin kartat sijoittuvat maapallon eri puolille, esimerkiksi lähi-itään, länsirintamalle sekä alpeille. "They Shall Not Pass"-lisäosan mukana tulivat Ranskaan sijoittuvat kartat ja "In the Name of the Tsar"-lisäosassa Venäjän keisarikuntaan sijoittuvat kartat.


title: Battlefield 1

text: Pelin moninpeli tukee 64 pelaajaa. Uudistettu Squad-järjestelmä helpottaa ryhmässä pelaavien pääsyä ja poistumista moninpelissä.


title: Battlefield 1

text: Peliin julkaistaan yhteensä neljä lisäosaa: "They Shall Not Pass, In the Name of the Tsar, Turning Tides" ja "Apocalypse".


title: Battlefield 1

text: "They Shall Not Pass" on pelin ensimmäinen lisäosa joka julkaistiin 14. maaliskuuta 2017 Premium-passin omistajille ja 29. maaliskuuta kaikille. Se lisää peliin Ranskan armeijan, kaksi uutta ajoneuvoa: Saint-Chamond-tankin ja Char 2C:n, uusia aseita kuten Chauchat m1915, FN Browning M1903, Ribeyrolles 1918, RSC 1917 ja Lebel Model 1886 sekä neljä Ranskaan sijoittuvaa karttaa.


title: Battlefield 1

text: "In the Name of the Tsar" on pelin toinen lisäosa joka julkaistiin syyskuussa 2017. Lisäosassa tulee: Venäjän armeija, kuusi Venäjään liittyvää karttaa, naissotilas, 11 uutta asetta, Model 1900, Avtomat Fjodorova, Parabellum MG14/17, Mosin-Nagant M91, Nagant Revolver, SMG 08/18, General Liu Rifle, Perino Model 1908, Vetterili-Vitalli M1870/87, Obrez Pistol ja C93 Carbine, lyönti aseita, Venäjän normaali 1912 vuoden kranaatti. Uusia kulkuneuvoja Ilya-Muromets Heavy Bomber, Putilov-Garford Heavy Armored Car ja Y-Lighter Landing Craft. Uusi pelimuoto Supply Drop. Uusi paikallaan pysyvä ase, rannikko pistooli. Uusia tehtäviä. Sekä paranneltu ratsumiehellä pelaaminen.


title: Battlefield 1

text: "Turning Tides" on pelin kolmas lisäosa joka julkaistiin 11. joulukuuta 2017. Se sijoittuu vuoteen 1915 ja keskittyy enimmäkseen rannikkotaisteluihin sekä maihinnousuun. Lisäosassa tulee neljä uutta karttaa, kuusi uutta asetta, M1917 Trench Carbine, Maschinenpistole M1912/P.16, Farquhar-Hill, M1917 MG, Carcano M91 Carbine ja Type 38 Arisaka, sekä uusi hävittäjä ja ilmalaiva.


title: Battlefield 1

text: "Apocalypse" on pelin neljäs ja viimeinen lisäosa joka julkaistiin 2018. Lisäosassa tulee: Uusi pelimuoto Air Assault. Viisi uutta karttaa. Uusia lyönti aseita. Kuusi uutta asetta, RSC SMG, Howell Automatic Rifle, lMG 08/18, Ross MkIII, M1917 Enfield ja Webley Revolver Mk VI.. Uusia lentokoneen torjunta välineitä. Kaksi uutta pommikonetta, Hansa Brandenburg GI ja Airco DH10. Sekä uusia tehtäviä.


title: Battlefield 1

text: Peli sai yleisesti ottaen hyvän vastaanoton.. Pelin traileri on YouTuben tykätyin videopelitraileri. Kriitikot kehuivat pelin virkistävää tunnelmaa sekä riskiä minkä DICE otti tehdessään 1.maailmansodan pelin. Peli sai kriitiikkä keskusvaltojen puuttumisesta pelin kampaniassa.


title: Mestarien liigan loppuottelu 2016

text: Mestarien liigan loppuottelu 2016 oli pelattavan kauden 2015–2016 Mestarien liigan viimeinen ottelu, joka oli järjestykseltään Mestarien liigan 24. kausi ja Euroopan parhaiden joukkueiden kesken pelattavan jalkapallocupin 61. kausi. Loppuottelu pelattiin 28. toukokuuta 2016 San Sirolla Milanossa, Italiassa, joka käydään espanjalaisseurojen Real Madridin ja Atlético Madridin välillä. Madridilaisseurat kohtasivat loppuottelussa toisensa myös kaksi vuotta sitten 2014, jossa Real Madrid oli parempi numeroin 4–1 ja varmasti näin seurahistoriansa 10. turnausvoiton.


title: Mestarien liigan loppuottelu 2016

text: Real Madrid voitti loppuottelun rangaistuslaukauskilpailun jälkeen maalein 5–3, kun ottelun varsinainen peliaika oli päättynyt tasatilanteeseen 1–1, vuoden 2014 loppuottelun tavoin. Ottelun ensimmäisellä puoliajalla Sergio Ramos vei Real Madridin johtoasemaan, jossa tilanteessa joukkueet siirtyivät myös viettämään taukoa. Ottelun toisella puoliajalla Atlético Madridin Yannick Ferreira Carrasco toi joukkueensa tasoihin. Jatkoaika oli maaliton ja ottelu eteni rangaistuslaukauskilpailuun, jonka ratkaisi Cristiano Ronaldo onnistuttuaan Real Madridin viimeisenä laukojana. Voitolla Real Madrid varmisti seurahistoriansa 11 "(la Undécima)" turnausvoittonsa.


title: Mestarien liigan loppuottelu 2016

text: Ottelun voittaja Real Madrid etenee vuoden 2016 UEFA Super Cupiin, jossa se kohtaa hallitsevan Eurooppa-liigan kauden 2015–2016 voittajan Sevillan, sekä myös vuoden 2016 seurajoukkueiden MM-kilpailuihin, jossa se aloittaa pelaamisen turnauksen välieristä.


title: Mestarien liigan loppuottelu 2016

text: San Siro, josta käytetään virallisesti nimeä Stadio Giuseppe Meazza, valittiin loppuottelun tapahtumapaikaksi UEFA:n järjestelykomitean pitämässä kokouksessa 18. syyskuuta 2014 Nyonissa Sveitsissä. Loppuottelu järjestetään stadionilla neljättä kertaa sen historian aikana, aikaisemmat kerrat ovat vuosilta 1965, 1970 ja 2001.


title: Mestarien liigan loppuottelu 2016

text: San Siro valmistui vuonna 1925 ja se otettiin ensi kertaa käyttöön vuonna 1926 paikallisseura Milanin kotikenttänä. Vuonna 1935 stadion myytiin Milanon kaupungille ja 12 vuotta myöhemmin, vuonna 1947, myös kaupungin toinen jalkapalloseura Internazionale siirtyi pelaamaan stadionille. Tämän jälkeen stadion on jaettu näiden kahden seuran kesken, jolla muun muassa Internazionale pääsi juhlimaan Euroopan cupin voittoa vuonna 1965. Stadion on isännöinnyt jalkapallon arvokisoja kolmeen otteeseen vuoden 1934 MM-kilpailut, vuoden 1980 EM-kilpailut ja vuoden 1990 MM-kilpailut. Stadionin nykyinen kapasiteetti on 80 018, mutta UEFA:n alaisissa tapahtumissa se laskee hieman alle 80 000.


title: Mestarien liigan loppuottelu 2016

text: Vuoden 2016 loppuottelu San Sirolla pelattiin ensimmäistä kertaa tilanteessa, jossa kumpikaan milanolaisseuroista Milan sekä Internazionale eivät voineet voittaa kyseistä kilpailua, sillä molemmat joukkueet jäivät Serie A:n kaudella 2014–2015 Mestarien liigaan oikeuttavien paikkojen ulkopuolelle.


title: Mestarien liigan loppuottelu 2016

text: Loppuottelu pelattiin kuudetta kertaa kilpailun historiassa kahden samasta maasta kotoisin olevan joukkueen välillä ja kolmatta kertaa kahden espanjalaisjoukkueen kesken. Ottelu oli vuonna 2014 pelatun loppuottelun uusinta, jossa kohtasivat samaiset madridilaisseurat ja myös toinen kerta kilpailun historiassa, kun kaksi samasta kaupungista kotoisin olevaa joukkuetta kohtasivat loppuottelussa. Madridilaisseurojen välienselvittelyn myötä varmistui, että Madridista tuli menestynein kaupunki kilpailun historiassa yhteensä 11:llä turnausvoitolla ja 17:llä loppuotteluesiintymisellä sekä kaiken kaikkiaan 16:lla UEFA:n alaisen kilpailun voitolla. Aikaisempaa ennätystä piti halussaan loppuottelua isännöivä Milano, josta kotoisin olevat seurat ovat voittaneet kilpailun yhteensä 10 kertaa ja saavuttaneet 16 loppuottelupaikkaa sekä kaiken kaikkiaan 15 UEFA:n alaisen kilpailun voittoa.


title: Mestarien liigan loppuottelu 2016

text: Real Madrid selvitti tiensä loppuotteluun historiallisen 14:nnen kerran, kaatamalla englantilaisseura Manchester Cityn yhteismaalein 1–0, ja tavoitteli näin ennätyksellistä seurahistoriansa 11:ttä "(la Undécima)" turnausvoittoa. Seuran aikaisemmat loppuotteluesiintymiset ovat voitollisilta vuosilta 1956, 1957, 1958, 1959, 1960, 1966, 1998, 2000, 2002 ja 2014 sekä tappiollisilta 1962, 1964 ja 1981. Kaikki UEFA:n alaiset kilpailut mukaan lukien, loppuottelu on järjestykseltään seuran historian 18. (14 Euroopan cupin/Mestarien liigan, kaksi (2) Cup-voittajien cupin ja kaksi (2) UEFA Cupin loppuottelua). Joukkueen päävalmentajana toimineesta Zinédine Zidanesta, joka ratkaisi maalillaan vuonna 2002 pelatun loppuottelun, tuli Real Madridin voiton myötä seitsemäs henkilö, joka on voittanut kilpailun sekä pelaajana että valmentajana. Aikaisemmin tähän ovat pystyneet Miguel Muñoz, Giovanni Trapattoni, Johan Cruyff, Carlo Ancelotti, Frank Rijkaard ja Pep Guardiola.


title: Mestarien liigan loppuottelu 2016

text: Atlético Madridille loppuottelu oli seuran historian kolmas, jonka se saavutti kaatamalla välierissä saksalaisen Bayern Münchenin yhteismaalein 2–2 vierasmaalisäännön turvin. Seuran aikaisemmin pelaamat kaksi (2) loppuottelua vuosina 1974 ja 2014, päättyivät molemmat tappioihin Bayern Münchenille että Real Madridille. Atlético Madrid on pelannut historiansa aikana myös kolme (3) kertaa Cup-voittajien cupissa, voittaen niistä vuonna 1962 ja häviten vuosina 1963 ja 1986, sekä kaksi (2) kertaa Eurooppa-liigan loppuottelussa vuosina 2010 ja 2012 voittaen niistä molemmat. Joukkueen päävalmentaja Diego Simeonella oli mahdollisuus tulla kilpailun historian kolmanneksi ei-eurooppalaiseksi valmentajaksi, yhdessä maanmiestensä Luis Carniglian ja Helenio Herreran kanssa, joka on voittanut Euroopan cupin tai nykyisellä nimellään kulkevan Mestarien liigan. Mikäli Atlético olisi voittanut Mestarien liigan, se olisi liittynyt neljän muun seuran joukkoon Juventus, Ajax, Bayern München ja Chelsea, jotka ovat voittaneet kaikki kolme UEFA:n alaisuudessa järjestettyä pääkilpailua.


title: Mestarien liigan loppuottelu 2016

text: Vuoden 2014 loppuottelun ohella, jonka Real Madrid vei nimiinsä numeroin 4–1 jatkoajan jälkeen, madridilaisseurojen välinen yhteenotto on nähty aikaisemmin vain kahdesti turnauksen historiassa. Ensimmäinen tapahtui kaudella 1958–1959, kun seurat kohtasivat välierävaiheessa, jossa Real Madrid voitti järjestetyn uusintaottelun Atlético Madridia vastaan numeroin 2–1, kun kaksiosainen ottelupari oli tätä ennen päättynyt tasalukemiin yhteismaalein 2–2. Toisen kerran joukkueet kohtasivat kauden 2014–2015 puolivälierävaiheessa, josta Real Madrid selvitti tiensä jatkoon yhteismaalein 1–0.


title: Mestarien liigan loppuottelu 2016

text:
"Huomio: Kaikissa tuloksissa on ilmoitettu loppuotteluun selvinneen joukkueen maalimäärä ensin."
Loppuottelun lähettiläinä toimivat argentiinalainen entinen maajoukkuepelaaja Javier Zanetti, joka pääsi itse juhlimaan kyseisen kilpailun voittoa Internazionalessa vuonna 2010 ottelussa saksalaista Bayern Münchenia vastaan, sekä italialainen entinen maajoukkuekapteeni Paolo Maldini, joka voitti kilpailun viisi kertaa Milanin paidassa.


title: Mestarien liigan loppuottelu 2016

text: UEFA julkaisi loppuottelun ulkoasun 27. elokuuta 2015, jolloin suoritettiin myös turnauksen lohkoarvonnat. Logossa on käytetty taustana Milanossa sijaitsevaa Galleria Vittorio Emanuele II -rakennelmaa.


title: Mestarien liigan loppuottelu 2016

text: Kansainvälinen lipunmyynti suurelle yleisölle oli avoinna 1.–14. maaliskuuta 2016. Lippuja myytiin neljässä eri hintakategoriassa: €440, €320, €160 ja €70.


title: Mestarien liigan loppuottelu 2016

text: Yhdysvaltalainen laulaja Alicia Keys esiintyi loppuottelun avajaisseremoniassa, jossa järjestettiin ensimmäistä kertaa live-musiikkiesitys.


title: Mestarien liigan loppuottelu 2016

text: 10. toukokuuta 2016 ottelun erotuomariksi valittiin englantilainen Mark Clattenburg.


title: Mestarien liigan loppuottelu 2016

text: Loppuottelussa käytettiin hyödyksi Hawk-Eye maaliviivateknologiaa. Teknologian käyttöönotosta ensimmäistä kertaa turnauksen historiassa, päätettiin UEFA:n järjestelykomitean kokouksessa tammikuussa 2016.


title: Mestarien liigan loppuottelu 2016

text: Loppuottelun ensimmäiset minuutit menivät vahvasti Real Madridin hallinnassa, kun joukkue loi ensimmäisen vaarallisen maalintekotilanteessa jo 6. peliminuutilla Gareth Balen antamasta sivuvapaapotkusta, jossa Casemiro pääsi vapaasti ohjaamaan palloa maaliin. Atlético Madridin maalivahti Jan Oblak piti kuitenkin numerot vielä tasalukemissa loistavalla jalkatorjunnallaan. Viisi minuuttia myöhemmin Dani Carvajal sai ottelun ensimmäisen varoituksen rikottuaan Antoine Griezmannia myöhästyneellä taklauksella. Ensimmäisen puoliajan 15. peliminuutilla valkopaitojen keskikenttäpelaaja Toni Kroos lähetti vapaapotkun rangaistusalueelle, josta Bale jatkoi pallon päällään Sergio Ramosille, joka onnistui jatkamaan sen maalin perukoille. Maalin syntyminen aiheutti lievää protestointia, kun uusintakuvat osoittivat Ramosin lähteneen tilanteeseen paitsioasemasta.


title: Mestarien liigan loppuottelu 2016

text: Toisen puoliajan alussa Atlético Madrid pääsi yrittämään tasoistusosumaa rangaistuspotkusta, kun Pepe rikkoi Fernando Torresia rangaistusalueella. Real-vahti Keylor Navas sai tilanteesta varoituksen viivyteltyään rangaistuspotkun antamista. Griezmann asettui laukomaan rangaistuspotkua, jossa hän kuitenkin epäonnistui, lauottuaan pallon ylärimaan. Ottelun 79. peliminuutilla vaihtomies Yannick Carrasco toi Juanfranin keskityksestä joukkueensa tasatilanteeseen 1–1, pitkään jatkuneen takaa-ajon jälkeen. Ottelun varsinainen peliaika päättyi myös 1–1 lukemiin, samoin kuin kaksi vuotta aikaisemmin pelattu loppuottelu seurojen välillä. Maalittoman 30. minuutin jatkoajan jälkeen, seurasi rangaistuspotkukilpailu. Atlético Madridin neljäntenä laukojana toiminut Juanfran epäonnistui yrityksessään, joka antoi Real Madridin viimeisenä laukojana toimineelle Cristiano Ronaldolle mahdollisuuden ratkaista ottelu. Ronaldo onnistui maalinteossa ja madridilaisseura voitti historiallisen 11. mestaruutensa.


title: Mestarien liigan loppuottelu 2016

text: Loppuottelussa kotijoukkueen paikalla pelaava joukkue arvottiin välieräarvontojen yhteydessä, joka suoritettiin 15. huhtikuuta 2016 UEFA:n pääkonttorissa Nyonissa, Sveitsissä.


title: Rekolan koulu

text: Rekolan koulu on Vantaan Koivukylän suuralueen Rekolan kaupunginosassa sijaitseva suomenkielinen alakoulu (luokka-asteet 1–6). Koululla annetaan myös peruskoulutaitoihin valmistavaa opetusta.


title: Rekolan koulu

text: Nykyisen Rekolan koulun taustalla on vuonna 1912 seudulla vuokratiloissa aloitettu kouluopetus. Ensimmäinen varsinainen Rekolan kansakoulurakennus valmistui vuonna 1929. Rakennus on yhä koulukäytössä. Uudempi koulurakennus valmistui vuonna 1951. Vuonna 1980–81 oppilasmäärältään voimakkaasti (edellivuonna 981 oppilaan kouluksi) kasvanut peruskoulu jaettiin kahtia, ja osa koululaisista siirtyi uuteen Havukallion kouluun (nykyinen Kytöpuiston koulu). Vuonna 1997 valmistui Rekolan koulun uusin koulurakennus. 1970-luvulla kiireellä käyttöönotetut parakkiluokkatilat oli tätä aiemmin jouduttu purkamaan sisäilmaongelmien takia.


title: Kytöpuiston koulu

text: Kytöpuiston koulu on Vantaan Koivukylän suuralueen Havukosken kaupunginosassa sijaitseva noin 400 oppilaan suomenkielinen alakoulu (luokka-asteet 1–6). Lisäksi koulussa annetaan peruskouluun valmistavaa opetusta.


title: Päiväkummun koulu

text: Päiväkummun koulu on Vantaan Koivukylän suuralueen Päiväkummun kaupunginosassa sijaitseva noin 320 oppilaan suomenkielinen alakoulu (luokka-asteet 1–5). Koulurakennus valmistui alkujaan vuonna 1968; sitä laajennettiin ja kunnostettiin vuonna 2000.


title: Päiväkummun koulu

text: Koulu on järjestänyt Suomen eri puolilla toteutettuja leirikouluja jo vuodesta 1974 alkaen.


title: Toffana

text: Giulia Tofana oli ammattimyrkyttäjä, joka eli 1600-luvulla Palermossa ja Roomassa. Tofana antoi nimensä käyttämälleen myrkylle, aqua tofanalle. Se oli sekoitus arsenikkia rauniokilkka-nimisen kasvin vesiuutteessa. Arsenikkimyrkytys osattiin diagnosoida vasta myöhään 1700-luvulla. Myrkyn alkuperäisen keksijän uskotaan olleen Teofania di Adamo, Giulia Tofanan äiti, joka teloitettiin 1635 Palermossa. Tofana pidätettiin myrkkyjuoman myymisestä naisille, jotka halusivat päästä eroon aviomiehistään. Tofana tunnusti aiheuttaneensa välillisesti vähintään 600 henkilön murhan. Myrkytystapaukset olivat herättäneet pelkoa ja huhuja, ja tunnustus saatiin kiduttamalla, joten sen todenperäisyyttä oli mahdotonta erottaa huhuista. Giulia Tofana teloitettiin 1659 yhdessä tytärpuolensa Girolama Sparan kanssa, joka Tofanan tavoin oli muuttanut Palermosta Roomaan.


title: A Good Man

text: A Good Man on vuonna 2014 suoraan DVD:lle julkaistu yhdysvaltalainen toimintarikoselokuva. Elokuvan ohjasi Keoni Waxman, joka myös käsikirjoitti elokuvan yhdessä Jason Rainwaterin kanssa. Pääosaa näyttelee Steven Seagal, Victor Webster ja Tzi Ma.


title: A Good Man

text: Alexanderin ura erikoisjoukon sotilaana päättyy huonosti ja hän päättää elää rauhallista elämää Romaniassa. Kaikki lopulta muuttuu, kun yksi vuora-asukkaista joutuu paikallisen rikollisjärjestön uhriksi. Hän yrittää pelastaa naapurinsa, mutta sekaantuu samalla kiinalaisten ja venäläisten alamaailman keskinäiseen sotaan. Pian Alexander saa huomata kiinalaisten alamaailman johtajan olevan yksi hänen menneistä vihollisista.


title: Hihapuukko

text: Hihapuukko oli Kajaanissa ilmestynyt lähinnä underground- tai anarkistilehti, jota ilmestyi 20 numeroa vuosina 1969–1970. Siihen kirjoittivat artikkeleita muun muassa Markku Sadelehto, Eino Kaikkonen ja sittemmin Kajaanin ainoaa elokuvateatteria Kino Sisua pyörittänyt Tapio Nevalainen. Lehdessä julkaistiin muun muassa artikkelisarja homoseksuaalisuuden historiasta ja yksi numero oli omistettu kokonaan eroottiselle kirjallisuudelle. Kaikkonen haastettiin oikeuteen siveellisyyslain rikkomisesta, mutta syytteet hylättiin hovioikeudessa. Lehden levikki oli pieni, mutta ajankohtaan ja paikkaan katsoen suuri. Lisäksi tämä oli ilmeisesti viimeinen julkaisu, jota vastaan nostettiin epäsiveellisyyssyyte vuoden 1922 lain nojalla. "Hihapuukko" ajautui riitoihin myös taistolaisten kommunistien kanssa julkaistuaan maolaisuutta kannattaneita kirjoituksia.


title: Shenzhou 1

text: Shenzhou 1 (yksinkertaistetut merkit: 神舟一号; perinteiset merkit: 神舟一號; pinyin: Shénzhōu Yīhào) oli Kiinan Shenzhou-avaruusalusperheen ensimmäinen miehittämätön avaruuslento. Shenzhou 1 laukaistiin 19. marraskuuta 1999 Jiuquanin avaruuskeskuksesta Sisä-Mongoliasta. Onnistuineen paluun maan ilmakehään tehtyä alus laskeutui 20. marraskuuta 1999 klo. 19:41 UTC noin 415 kilometrin päähän laukaisualustalta ja noin 110 kilometrin päähän Wuhain kaupungista Sisä-Mongoliaan.


title: Shenzhou 1

text: Shenzhou 1 erosi huomattavasti muista, tulevista, Shenzhou-avaruusaluksista rakenteeltaan, käyttötarkoitukseltaan ja hyötykuormansa osalta. Shenzhou 1 mm. ei käyttänyt avaruusalkuksissa yleisesti käytettäviä aukeavia aurinkopaneleita vaan yksittäisiä aurinkokennoja jotka olivat kiinnitettyinä suoraan alukseen. Shenzhoun 1:sen 13 alijärjestelmästä vain 9 oli käytössä lennon aikana, tämä johtui Shenzhou-alusten pääsuunnitelijan, Qi Farrenin, mukaan siitä, että aluksella oli pääasiassa tarkoitus testata Chang Zheng 2F rakettia. Ainot järjestelmät ja toimenpiteet mitä itse aluksella testattiin olivat moduulien erotus, asentohallintaa, nostavan rungon käyttöä ilmakehään palatessa, lämpäsuojaa sekä maaoperaatioita aluksen laskeuduttua maahan.


title: Shenzhou 1

text: Aluksen hyötykuormana oli 100 kg siemeniä joilla tutkittiin avaruuden ja painottomuuden vaikutuksia. Aluksen keulassa oli myös vale-ELINT -järjestelmä, mikä on Shenzhou 2:sta eteenpäin korvattu toimivalla järjestelmällä.


title: S. A. Lundelin

text: Sven Albert Lundelin (1906 – 1976) oli suomalainen pankkiiriliikkeen osakas ja kieltenopetuksessa käytetyn kielikorttimenetelmän keksijä.


title: S. A. Lundelin

text: Lundelin perusti vuonna 1946 Helsinkiin arvopaperien välitystä harjoittaneen "Pankkiiriliike S. A. Lundelin" kommandiittiyhtiön yhdessä Lasse Wallenin (1901–1983) ja neljän muun yhtiömiehen kanssa. Lundelin omisti myös kustannustoimintaa harjoittaneen " Förlags Aktiebolaget Lundelinin".


title: S. A. Lundelin

text: Lundelin kehitti kieltenopetuksessa käytetyn kielikorttimenetelmän. Hän asui pitkään Las Palmasissa Kanarian saarilla jossa hän myös kuoli. Lundelinin perustama pankkiiriliike lopetti toimintansa 1984.


title: Suomen Kuvalehti (1872–1880)

text: Suomen Kuvalehti oli Helsingissä vuosina 1872–1880 ilmestynyt aikakauslehti.


title: Suomen Kuvalehti (1872–1880)

text: Julius Krohnin julkaisema ja toimittama "Suomen Kuvalehti" oli ohjelmaltaan jatkoa Krohnin vuosina 1863–1866 toimittamalle "Maiden ja Merien Takaa" -lehdelle, mutta kieliasultaan kehittyneempi ja sisällöltään monipuolisempi. Sen aputoimittajina työskentelivät aluksi Gustaf Ferdinand Lönnbeck, sittemmin Paavo Cajander ja vuosina 1873–1874 Arvid Genetz ja Tyko Hagman. Avustajina toimi lähes sata tunnettua kirjoittajaa. Krohn hankki itse kalliin kuvituksen Ruotsista.


title: Suomen Kuvalehti (1872–1880)

text: Kahdesti kuukaudessa ilmestyneen lehden levikki nousi Balkanin sodan 1877–1878 aikana yli 1 600 kappaleen, mutta laski sen jälkeen puoleen. Lehden lakkaamiseen vaikutti tilaushinnaltaan paljon halvemman "Kyläkirjaston Kuvalehden" kilpailu.


title: Richard Granberg

text: Frans Richard Julius Granberg (2. marraskuuta 1869 Tampere – 19. marraskuuta 1939 Tukholma) oli suomalainen pankkimies ja filatelisti.


title: Richard Granberg

text: Granbergin vanhemmat olivat apteekkari Edvard Julius Granberg ja Gustava Paulina Sacklén. Hän pääsi ylioppilaaksi Helsingin yksityislyseosta 1890 ja opiskeli Helsingin yliopistossa oikeustiedettä.


title: Richard Granberg

text: Granberg toimi vuodesta 1898 Suomen Maanviljelys- ja Teollisuuspankin prokuristina. Hän toimi pörssimeklarina Helsingin pörssissä 1915–1920 ja oli vuonna 1918 perustetun "Pankkiiriliike Courtagen" toimitusjohtajana ja osakkaana 1919–1924. Sittemmin Granberg oli vuonna 1932 perustetun postimerkkikauppaa harjoittaneen "Oy Filatelia Ab":n osakkaana.


title: Richard Granberg

text: Granberg tarjosi vuonna 1931 vuosien aikana keräämäänsä suomalaisten ehiöiden kokoelmaa Postimuseolle. Kun museolla ei ollut määrärahoja kokoelman ostamiseen hankittiin ostohinta laskemalla liikkeelle 15. lokakuuta 1931 100 000 kappaletta "Pro Filatelia"-postimerkkiä jonka myyntihinta oli 5 markkaa ja nimellisarvo 1 markka. Kokoelma ostettiin sitten Postimuseolle Pro Filatelia-merkkien myynnistä saadulla 370 000 markalla.


title: Richard Granberg

text: Granberg oli naimisissa vuodesta 1896 Karin Dagmar Landénin kanssa.


title: Annos-vastesuhde

text: Annos-vastesuhde kuvaa eliössä tapahtuvia muutoksia, joita saadaan aikaan erisuuruisilla annoksilla ainetta. Annos-vastesuhde määritetään usein kemiallisille aineille määrätyllä altistusajalla. Mitattava vaste eliössä voi mikä tahansa reaktio, vaikkapa eliön kuolema eläinkokeessa (LD) tai "S. typhimurium" -bakteerin mutaatio Amesin testissä. Annos-vastesuhde on toksikologian keskeisimpiä käsitteitä.


title: Annos-vastesuhde

text: Annos-vastesuhteen tutkimisessa ja kehitettäessä uusia annos-vastemalleja on keskeistä määritellä turvalliset ja vaaralliset annokset. Näin tehdään lääkkeiden, ympäristömyrkkyjen ja haitta-aineiden suhteen, joille ihminen tai muut eliöt voivat altistua. Nämä arvioinnit ovat perustana yhteiskunnan säädöksille, jotka koskevat arvioituja aineita. Esimerkiksi USA:n Ympäristönsuojeluvirasto on kehittänyt laajan ohjeistuksen annos-vastesuhteiden mallintamisesta ja arvioinnista.


title: Naapurit 2

text: Naapurit 2 on vuonna 2016 ensi-iltansa saanut yhdysvaltalainen komediaelokuva, jonka on ohjannut Nicholas Stoller.


title: Naapurit 2

text: Mac ja Kelly odottavat toista lastaan ja luulee jo päässeensä eroon bilettävistä nuorista, kun naapuriin muuttaakin ennätyksellinen villi Kappa Nu -sisaruskunta.


title: Naapurit 2

text: Sisaruskunnan tytöt ovat kyllästyneet kampuksen ankeaan ilmapiiriin ja hankkineet talon, jotta voisivat järjestää eeppisiä bileitä.


title: Naapurit 2

text: Mac ja Kelly käyvät taistoon tukenaan parhaat ystävänsä Jimmy ja Paula. Epätoivoissaan nuoripari värvää entisen vihollisensa Teddyn salaiseksi aseekseen.


title: Naapurit 2

text: Pystyykö Teddy soluttautumaan sisaruskuntaan ja hurmaamaan sen jäsenet? Uudet naapurit eivät aio luovuttaa ilman taistelua.


title: Havukosken koulu

text: Havukosken koulu on Vantaan Koivukylän suuralueen Havukosken kaupunginosassa sijaitseva noin 400 oppilaan suomenkielinen yläkoulu (luokka-asteet 6–9).


title: Havukosken koulu

text: Lukuvuosi 2018 - 2019


title: Havukosken koulu

text: Koulun peruskorjauksen ajan toiminta on Tikkurilassa osoitteessa Lummetie 2b.


title: Ilolan koulu (Vantaa)

text: Ilolan koulu on Vantaan Koivukylän suuralueen Ilolan kaupunginosassa sijaitseva noin 400 oppilaan suomenkielinen alakoulu (luokka-asteet 1–4).


title: Työmiehen Toveri

text: Työmiehen Toveri oli Tampereella vuosina 1882–1884 ilmestynyt aikakauslehti.


title: Työmiehen Toveri

text: Emil Hagelbergin ja Arvo Liljestrandin julkaisema ja toimittama "Työmiehen Toveri" oli rahvaalle tarkoitettu kuvalehti. Nimestään huolimatta se ei juurikaan käsitellyt työväenasiaa, vaan edusti lähinnä fennomaanien kansanvalistuspyrkimyksiä. Lehti ilmestyi kerran kuukaudessa vain runsaan vuoden ajan.


title: Matt Murray

text: Matthew Murray (s. 25. toukokuuta 1994 Thunder Bay, Ontario, Kanada) on kanadalainen jääkiekkomaalivahti, joka edustaa Pohjois-Amerikan NHL-liigassa pelaavaa Pittsburgh Penguinsia.


title: Matt Murray

text: Murray valittiin AHL-liigan parhaimmaksi maalivahdiksi kaudella 2014–2015.


title: Matt Murray

text: 2. maaliskuuta 2016, Stan Bowman ja Peter Chiarelli valitsivat Murrayn ensimmäisten pelaajien joukossa edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin.


title: Matt Murray

text: Murray on voittanut Pittsburgh Penguinsin aloittavana maalivahtina Stanley Cupin kausilla 2015–2016 ja 2016–2017.


title: Kanerva (1900–1906)

text: Kanerva oli Hämeenlinnassa vuosina 1900–1906 ilmestynyt aikakauslehti.


title: Kanerva (1900–1906)

text: Alaotsikolla "Kaunokirjallinen kansanlehti" ilmestynyt "Kanerva" lähti liikkeelle valistavana viihdelehtenä, mutta kallistui myöhemmin sosialismiin. Kahdesti kuukaudessa ilmestynyttä vaatimatonta lehteä toimitti Aug. Boman ja vuonna 1906 Severi Alanne. Alanne ja Väinö Jokinen halusivat tehdä "Kanervasta" sosialidemokraattisen puoluelehden, mutta lehden kannatusyhtiö ei sitä hyväksynyt. Parhaimmillaan 2 500 kappaleen levikin saavuttanut lehti lakkasi Alanteen siirryttyä "Sosialistisen Aikakauslehden" toimituskuntaan.


title: Natriumselenidi

text: Natriumselenidi (NaSe) on natrium- ja selenidi-ionien muodostama epäorgaaninen ioniyhdiste. Yhdistettä käytetään sekä orgaanisten että epäorgaanisten seleeniyhdisteiden valmistamiseen.


title: Natriumselenidi

text: Huoneenlämpötilassa natriumselenidi on puhtaana valkoista kiteistä ainetta, mutta punertuu ilman vaikutuksesta. Tämä johtuu siitä, että tällöin muodostuu polyselenidejä ja myös punaista seleeniä. Yhdiste liukenee veteen, mutta hydrolysoituu samalla. Aine liukenee myös etanoliin, ammoniakkiin ja hieman tetrahydrofuraaniin. Natriumselenidin kiderakenne on niin kutsuttu antifluoriittirakenne.


title: Natriumselenidi

text: Natriumselenidiä voidaan valmistaa natriumin ja seleenin välisellä reaktiolla nestemäisessä ammoniakissa. Muita tapoja ovat natriumselenaatin pelkistäminen kuumentamalla hiilen läsnä ollessa, natriumin ja seleenin reaktio polaarisessa aproottisessa liuottimessa kuten dimetyyliformamidissa tai asetonitriilissä naftaleenin toimiessa katalyyttinä tai vetyselenidin neutraloiminen natriumhydroksidin tai natriumetoksidin avulla.


title: Natriumselenidi

text: Natriumselenidiä käytetään organoseleeniyhdisteiden valmistamiseen ja niitä muodostuu natriumselenidin ja alkyyli- tai aryylihalogenidien välisellä reaktiolla. Siitä voidaan myös valmistaa seleeniä ja epäorgaanisia seleeniyhdisteitä.


title: Heinuu

text: Heinuu on Pirkanmaalla Ylöjärvellä Lassilassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Heinuu on osa Vähä Mustajärven valuma-aluetta.


title: Heinuu

text: Järven pituus on 1,7 kilometriä, leveys 400 metriä ja sen pinta-ala on 27 hehtaaria. Se sijaitsee Aurejärven itäpuolella Vähä Mustajärven ja Poikelisjärven välissä. Järven pohjoispään ympäristö on tasaista ja soistuvaa metsämaastoa, mutta eteläpään maasto on kumpuilevampaa. Järveen laskee kymmenisen suo-ojaa. Laskuojista yksi on Särkijärven laskuoja, joka laskee järven eteläpäähän. Suurin niistä on Heinuunoja, joka on Poikelisjärven laskuoja. Heinuunojaan laskee myös Ylisen-, Keskisen- ja Alisen Neulalammen yhteinen laskuoja. Heinuun oma laskuojan luusua sijaitsee pohjoispäässä ja laskee Vähä Mustajärven pohjoispäähän. Veden keskimääräinen viipymä järvessä on 22 vuorokautta.


title: Heinuu

text: Järvi on pitkä ja kapea, se on melko selväpiirteinen lukuun ottamatta Myllylahtea, jota suojaa 100 metriä pitkä saari. Järven rantaviivan pituus on 4,2 kilometriä. Yli puolet sen pohjoispään rannoista ovat suota, mutta sen eteläpää on lähes kokonaan moreenirantaa. Itärannalla erottuu pari jyrkkää kohtaa. Rannoille on rakennettu viisi vapaa-ajan asuntoa, joille johtaa tiet yhdystieltä 3350. Järven pohjoispään suolla sijaitsee kämppä, jonne ei johda tietä.


title: Heinuu

text: Heinuun vedenlaatua on tutkittu talvina 1981 ja 2000. Vesi on ollut melko ruskeaa ja sen humuspitoisuus on ollut korkea. Veden happamuudentaso on siten ollut alhainen. Järven ravinnepitoisuudet olivat vuonna 1981 korkeat, mutta ovat toiseen mittauskertaan mennessä ne olivat pienentyneet. Järvi on siten fosforin osalta lievästi rehevöitynyt järvi. Kesän osalta ei tiedetä järven ravinnetilannetta. Koska järven valuma-alue on melko laaja ja järven tilavuus on pieni, vaihtuu vesi nopeasti. Tämä heijastuu myös veden happipitoisuuteen. Pintaveden happikyllästyneisyys on ollut 70%–80%, mikä on humuspitoisille järville tyypillinen arvo. Alusvedessä yli 3 metrin syvyydessä happikato on ollut suurempi. Järven tila saattaa olla palautumassa ja sen virkistyskäyttöluokka on lähes tyydyttävä.


title: Milenko Ačimovič

text: Milenko Ačimovič (s. 15. helmikuuta 1977 Ljubljana, Slovenian ST, Jugoslavian SLT) on slovenialainen uransa lopettanut jalkapalloilija. Pelipaikaltaan hän oli vasen keskikenttäpelaaja.


title: Milenko Ačimovič

text: Ačimovič aloitti uransa synnyinkaupunkinsa Olimpijassa. Hän siirtyi kesken kauden 1997–1998 Belgradin punaiseen tähteen, jossa voitti Jugoslavian liittotasavallan mestaruuden kausina 1999–2000 ja 2000–2001 sekä cupin kausina 1998–1999, 1999–2000 ja 2001–2002. Ačimovič edusti Punaista tähteä kaikkiaan 102 pääsarjaottelussa, kunnes siirtyi Englannin Valioliigaan Tottenham Hotspuriin kesällä 2002. Hän pelasi seurassa 17 liigaottelua. Yhden Englannissa pelatun kauden jälkeen Ačimovič siirtyi kolmeksi kaudeksi Ranskaan, jossa hän edusti Lilleä 47 Ligue 1:n ottelussa. Vuosina 2006–2007 Ačimovič pelasi Saudi-Arabian Valioliigaa Al-Ittihadissa. Sieltä Ačimovič siirtyi Itävallan Bundesliigaan Austria Wieniin, jota hän edusti 101 liigaottelussa ja jossa hän voitti Itävallan cupin kaudella 2008–2009. Ammattilaisuransa Ačimovič lopetti kauden 2009–2010 jälkeen.


title: Milenko Ačimovič

text: Slovenian maajoukkueessa Ačimovič pelasi vuosina 1998–2007 yhteensä 74 A-maaottelua ja teki niissä 13 maalia. Hän oli mukana EM-kilpailuissa 2000 ja MM-kilpailuissa 2002.


title: Milenko Ačimovič

text: Ačimovič teki puolesta kentästä voittomaalin Ukrainaa vastaan pelatussa EM-kilpailujen 2000 jatkokarsintaottelussa. Slovenian selviydyttyä EM-turnaukseen hän oli kisajoukkueen nuorin pelaaja.


title: Toksikologian historia

text: Toksikologia on eräs vanhimmista tieteenaloista. Myrkyllisten kasvien ja eläinten tunnistaminen ja välttäminen on ollut kautta aikojen välttämätöntä ihmisten hengissä säilymiselle. Jo noin 1500 vuotta eaa. peräisin olevassa egyptiläisessä Ebersin papyruksessa (vanhin säilynyt farmakopea eli lääkekirja) kuvattiin esimerkiksi myrkkykatkon ja oopiumin ominaisuuksia. Myös useat klassiset myrkyt kuten arsenikki tunnettiin jo niihin aikoihin. Egyptiläiset tunsivat joitakin paikkansapitäviä toksikologian periaatteita, mutta syyn ja seurauksen käsitettä ei tunnettu, mikä aiheutti ongelmia tautien hoidossa. Myrkytysten hoidossa käytettiin pääasiassa yrttejä ja joitakin mineraaleja. Kuningatar Kleopatran sanotaan tehneen itsemurhan antamalla egyptinkobran purra itseään, toisen teorian mukaan hän käytti hemlokkia, ukonhattua ja oopiumia.


title: Toksikologian historia

text: Kreikkalaiset lainasivat paljon lääketieteen osaamista egyptiläisiltä ja kehittivät sitä eteenpäin. Kreikkalaisilla oli tietoa erityisesti kasvimyrkyistä ja metallien myrkyllisyydestä. Myrkyllisiin metalleihin kuuluivat muun muassa arseeni, antimoni, elohopea ja lyijy. Myrkkyjen vaikutuksia on kuvattu Hippokrateen, Aristoteleen ja Theofrastoksen kirjoituksissa 400–250 eaa. Varhaisimman yrityksen luokitella myrkkyjä teki kreikkalainen lääkäri Dioscorides noin vuonna 50. Hänen jaottelunsa kasvi-, eläin- ja mineraalimyrkkyihin sekä kasvien jaottelu käyttötarkoituksen mukaan säilyi seuraavat 1600 vuotta. Tunnetuin myrkyllä teloitettu lienee Sokrates, joka tiettävästi päätti päivänsä kupillisella myrkkykatkouutetta.


title: Toksikologian historia

text: Roomalaisten tiedetään olleen kiinnostuneita myrkyistä ja niitä käytettiin sekä itsemurhissa että haluttaessa päästä eroon epätoivotuista henkilöistä. Horace kertoo naiskolmikosta, Conidiasta, Martinasta ja Locustasta, jotka olivat ammattimyrkyttäjiä. Keisari Nero jopa perusti myrkyttäjien oman koulun, jonka tutorina Locusta toimi. Kouluttamisen tehtävänä oli kehittää uusia myrkytystapoja ja suojella keisaria myrkyttämiseltä. Myrkyttäminen alkoi Rooman keisarikunnassa saada lähes epidemian luonteen. Sen seurauksena noin vuonna 82 eaa. Sulla julkaisi Lex Cornelian, ensimmäisen myrkyttämisen kieltävän lain. Tuolloin akuutit myrkytykset olivat muutenkin arkipäivää; esimerkiksi roomalaisten lyijyä sisältävistä tina-astioista liuennut lyijy sekä viineihin lisätyt lyijysuolat aiheuttivat nykyisten luututkimusten valossa runsaasti lyijymyrkytyksiä. Siihen liittyvää enkefalopatiaa sairastivat oletettavasti ainakin Rooman keisari Nero sekä hänen edeltäjänsä keisari Claudius. Roomalaiset tunnistivat myös elohopean myrkyllisyyden.


title: Toksikologian historia

text: Keskiajalla myrkytykset näyttelivät merkittävää osaa erityisesti poliittisten riitojen ratkaisukeinona. Italiassa tästä kehittyi suorastaan oma taiteenlajinsa, jossa myrkyttäjien ammattikunnasta tuli tärkeä osa poliittista näyttämöä. Kuuluisa henkilöhahmo tuolta ajalta oli nainen nimeltä Toffana, jonka väitetään olleen vastuussa jopa 600 ihmisen myrkyttämisestä. Hän kaupusteli varta vasten tähän tarkoitukseen valmistettua, yksityiskohtaisin käyttöohjein varustettua kosmetiikkatuotetta (Aqua Toffana), joka sisälsi arseenia.


title: Toksikologian historia

text: Keskiajalla lääketieteellistä toksikologiaa ei juuri harjoitettu, mutta munkit kirjoittivat akateemisia tekstejä myrkyistä. Luostarit olivat usein oppineisuuden pääasiallisia paikkoja kansan ollessa laajalti kouluja käymätöntä ja lukutaidotonta. Eräs esimerkki myrkkykirjoituksista oli maisteri Santes de Ardoynisin kirja The Book of Venoms, joka käsitteli tuon ajan tunnettuja myrkkyjä. Niihin kuuluivat muun muassa arsenikki, alruuna, jouluruusu, laakeripuu ja oopiumi.


title: Toksikologian historia

text: Myöhäiskeskiajalla muurattiin nykytoksikologian peruskivi. Paracelsus (1493–1541) oli lääkäri ja alkemisti, joka käytti elohopeayhdisteitä syfiliksen hoitoon. Kun häntä syytettiin ihmisten myrkyttämisestä, hän puolustautui vuonna 1564 ilmestyneessä kirjassaan: "Was ist das nit gifft ist: alle ding sind gifft und nichts ohn gifft. Allein die dosis macht das ein ding kein gift ist.", kaikki aineet ovat myrkyllisiä; vain annoksesta seuraa, että aine ei ole myrkyllistä. Näin hän ilmaisi erään toksikologian keskeisistä periaatteista, annos-vastesuhteen. Samalla hän hengenheimolaisineen suuntasi biotieteellistä tutkimusta uusille urille karistamalla niistä antiikin magiikan jäänteet.


title: Toksikologian historia

text: 1600-luvulla syntyi uusi toksikologian ala, työtoksikologia, tiettyihin työympäristöihin kuten hiilikaivoksiin (ongelmana hiilimonoksidin aiheuttamat myrkytykset) ja metalleja prosessoiviin laitoksiin (lyijy ja elohopea riskeinä) liittyvien selkeiden terveysriskien johdosta. Bernardino Ramazzini julkaisi klassisen teoksen De Morbis Artificum Diatriba (v. 1700), joka sivuaa työtoksikologiaa. Toisaalla Percival Pott osoitti vuonna 1775 Englannissa yhteyden nuohoojana työskentelemisen ja kivespussin ihosyövän välillä, mikä oli ensimmäinen raportoitu esimerkki polyaromaattisten hiilivetyjen karsinogeenisesta vaikutuksesta. Sekä Paracelcus että Ramazzini huomauttivat jo savun ja noen myrkyllisyydestä.


title: Toksikologian historia

text: Modernin toksikologian katsotaan syntyneen, kun espanjalainen lääkäri Mathieu Orfila (1787–1853) julkaisi vuonna 1815 ensimmäisen pelkästään toksikologiaa käsittelevän teoksen. Hän kohdisti huomionsa kemikaalien haitallisiin vaikutuksiin sekä niiden terapiaan. Hänen toiminnastaan sai alkunsa myös nykyaikainen oikeustoksikologia, sillä hän käytti ensimmäisenä järjestelmällisesti kemiallista analytiikkaa ruumiinavausmateriaalin tutkimisessa myrkytysten oikeudelliseen todistamiseen.


title: Toksikologian historia

text: Orgaaninen kemia kehittyi 1800-luvun lopulla vauhdikkaasti, sillä silloin oli syntetisoitu jo yli 10 000 orgaanista yhdistettä. Myös lääkkeiden teollinen tuotanto laajeni ja farmakologia kehittyi uudeksi, puhtaaksi tieteeksi. Kolmas kokeellisen toksikologian syntyyn myötävaikuttava tekijä oli sisäsiittoisten, tasalaatuisten hiirikantojen kehittäminen. Tarvetta toksikologialle oli, sillä pian havaittiin, että uusien kemikaalien käyttöönottoon liittyi toisinaan merkittäviä terveysriskejä. Esimerkiksi Saksassa ruvettiin vuonna 1916 käyttämään lihan säilöntään nitraatin asemesta nitriittiä kauniimman punaisen värin saamiseksi. Seurauksena oli lukuisia sairaustapauksia ja ainakin yhden pikkulapsen kuolema. Lääkkeistä uudet anesteetit kloroformi ja eetteri aiheuttivat useiden potilaiden kuoleman. 1930-luvulla taas uutta bakteeri-infektioiden hoitoon käytettyä ihmelääkettä sulfanilamidia keksittiin liuottaa etanolin sijasta etyleeniglykoliin, johon se liukeni vielä paremmin. Seurauksena oli oksalaattikiteiden muodostuminen munuaisiin ja useiden potilaiden kuolema akuutin munuaisvaurion takia.


title: Toksikologian historia

text: Toisen maailmansodan aikoihin tehtiin useita merkittäviä keksintöjä kuten mullistavat hyönteismyrkyt organofosfaatit sekä DDT, joka oli löydetty jo 1800-luvulla mutta jonka insektisidiset ominaisuudet paljastuivat vasta myöhemmin. Sillä pelastettiin todennäköisesti miljoonia ihmishenkiä hävittämällä Italiasta 1940-luvulla malaria sekä täin levittämä pilkkukuume. Vasta vuonna 1962 ekologi Rachel Carson osoitti kirjassaan "Silent Spring" (suom. "Äänetön kevät") DDT:n ja muiden hitaasti luonnossa hajoavien torjunta-aineiden vaarat ekosysteemille. Tämä toimi ratkaisevana sysäyksenä ekotoksikologian synnylle.


title: Toksikologian historia

text: 1960-luvulta tähän päivään toksikologisen tutkimuksen kasvu on ollut lähes eksponentiaalista. Tähän johtivat esimerkiksi talidomidikatastrofi 1960-luvun alussa, joka synnytti entistä tiukemmat vaatimukset lääkkeiden turvallisuuden tutkimiseksi, sekä useat kemikaalionnettomuudet sen jälkeen. Osaltaan kasvua selittää myös orgaanisen kemian tuotteiden räjähdysmäinen lisääntyminen.


title: Pickleball

text: Pickleball on pallopeli, jossa yhdistyy piirteitä sulkapallosta, tenniksestä ja pöytätenniksestä. Pelaajia on kaksi tai neljä. Lyhytvartisissa kovapintaisissa mailoissa on kennorakenne ja ne on nykyisin useimmiten valmistettu erilaisista kevyistä ja kestävistä yhdistelmämateriaaleista (hiilikuitu, polymeeri, lasikuitu, alumiini). Rei'itettyä polymeeripallolla (muistuttaa salibandypalloa, mutta on pehmeämpi ja sileäpintainen) pelataan osin tenniksen sääntöjen tapaan, mutta lajilla on myös muutamia sille ominaisia sääntöjä: syöttö lyödään aina alakautta kun pallo on heitetty ilmaan, ei siis pompusta. Syötönpalautuksen ja vielä syöttäjän puolen ensimmäisen syötönjälkeisen lyönnin on annettava pompata kerran maassa. Tämän jälkeen palloa voi lyödä myös suoraan ilmasta, kuitenkin sillä rajoituksella että reunoilta 91,5 sentin ja keskeltä 86 sentin korkuisen verkon molemmin puolin olevassa, koko kentän levyisessä syöttöruudun etuviivan rajoittamassa "keittiössä" saa lyödä palloa vain jos se on ensin pompannut alueen sisällä. Myöskään välittömästi ilmalyönnin jälkeen pelaajan jalka ei saa astua etuviivan päälle (tai sen yli keittiön puolelle). Kentän koko on sama kuin sulkapallon nelinpelissä. Virallisessa pickleball-kentässä syöttöruudun etuviiva on 15 cm kauempana verkosta kuin sulkapallossa. Pisteet lasketaan viiteentoista / erä kahden pisteen erolla ja vain omasta syötöstä saa pisteen. Erä voidaan pelata myös lyhennettynä (11 p.).


title: Pickleball

text: Pickleball keksittiin vuonna 1965 Yhdysvalloissa. Siitä tuli nopeasti suosittu liikuntamuoto ja nykyään sitä pelaavat kaiken ikäiset useilla eri tasoilla. Tätä nykyä lajilla arvioidaan olevan yksin synnyinmaassaan noin 2,5 miljoonaa harrastajaa. Pickleballin suosio on kasvussa. Lajia pelataan aktiivisesti myös Kanadassa, Intiassa, Australiassa, Indonesiassa, sekä Euroopan maista (2016) mm. Isossa Britaniassa, Espanjassa, Ranskassa, Saksassa, Alankomaissa, Belgiassa, Irlannissa, Tšekissä, Italiassa ja Ukrainassa. Suomessa lajin harrastaminen aloitettiin Espoossa tammikuussa 2014 ensimmäisenä pohjoismaana. Myös mm. Eurassa ja Oulussa on lajin aktiivisia harrastajia. Suomessa lajia vievät eteenpäin paikallisten peliporukoiden lisäksi pickleballia koko maahan vuodesta 2014 lähtien levittänyt tapahtumajärjestäjä ja pelivälineiden maahantuoja Pickleball Finland, sekä vuonna 2017 perustettu Pickleball Club Finland.


title: Pickleball

text: Suomen ensimmäinen pickleball-turnaus "1st Pickleball Finnish Open" järjestettiin 29. marraskuuta 2015 Espoon Forever Matinkylä -hallissa ja 9.–11. kesäkuuta 2017 järjestettiin Espoon Esport Centerissä "2nd Pickleball Finnish Open" -turnaus, johon tuli osanottajia ympäri Eurooppaa, sekä Yhdysvalloista ja Kanadasta. Edellisten lisäksi Pickleball Finland on järjestänyt kotimaisia turnauksia Espoossa myös joulukuussa 2017 ja joulukuussa 2018. Pienempiä alueellisia turnauksia on järjestetty ainakin Eurassa, Oulussa ja Sodankylässä.


title: Pickleball

text: 11.–12. elokuuta 2018 järjestettiin lajin ensimmäiset Suomen-mestaruuskilpailut Espoonlahden liikuntahallissa Espoossa. Sarjoja oli kaikkiaan viisi: miesten kaksinpeli, miesten nelinpeli, miesten nelipeli 55 vuotta täyttäneille, naisten nelinpeli ja sekanelinpeli. Niiden mitalistit olivat:


title: Pickleball

text: Miesten kaksinpeli: 1. Vincent Gleviczky, 2. Mathias Lassfolk, 3. Riku Koivisto


title: Pickleball

text: Miesten nelinpeli: 1. Harri Kiuru & Marko Miettinen, 2. Christian Packalen & Jukka Pellosniemi, 3. Markus Granlund & Juha Välinummi


title: Pickleball

text: Miesten nelinpeli, 55+: 1. Risto Karvinen & Kim Paasonen, 2. Harri Ahola & Göran Hietarinta, 3. Jussi Tähtinen & Jukka Poutiainen


title: Pickleball

text: Naisten nelinpeli: 1. Sanna Kiuru & Maria Miettinen, 2. Jenni Jokinen & Tiina Peltonen, 3. Lynda Karvinen & Pia Kortelainen


title: Pickleball

text: Sekanelinpeli: 1. Christian Packalen & Pia Kortelainen, 2. Marko Miettinen & Maria Miettinen, 3. Harri Kiuru & Sanna Kiuru


title: Lukemisia Maamiehille

text: Lukemisia Maamiehille oli Viipurissa vuosina 1849–1850 ilmestynyt maataloutta käsitellyt aikakauslehti.


title: Lukemisia Maamiehille

text: Viipurin maanviljelysseuran julkaisema "Lukemisia Maamiehille" oli ensimmäinen suomenkielinen maatalouslehti. Sen toimittajana työskenteli Pietari Hannikainen. Käytännön maatalousneuvoja antaneen lehden kirjoitukset käsittelivät etupäässä viljelyskasveja ja karjanhoitoa sekä tuolloin vielä harvinaista puutarhaviljelyä. Cedervallerin kirjapainossa painettu "Lukemisia Maamiehille" ilmestyi oktaaviokokoisena ja 35–45 sivun paksuisena kuudesti vuodessa. Sen lukijat lienevät asuneet lähinnä Viipurissa ja sen ympäristössä. Kannattamattomana lopetetun lehden postilevikki oli vuonna 1849 vain 47,5 ja seuraavana vuonna 84 vuosikertaa.


title: Pöytämusiikki (Telemann)

text:
Pöytämusiikki (ransk. "Musique de table"; saks. "Tafel-Music", "Tafelmusik") (P 27) on Georg Philipp Telemannin Hampurissa vuonna 1733 julkaisema 18 soitinsävellyksensä kokoelma. Julkaisun alkuperäinen nimeke on "Musique de table, partagée en trois productions, dont chacune contient I ouverture avec la suite, à 7 instrumens, I quatuor, I concert, à 7, I trio, I solo, I conclusion, à 7, et dont les instrumens se diversifient par tout". Vuosien 1732 ja 1734 sanomalehtimainoksissa sekä vuoden 1734 Telemann-julkaisujen mainosluettelossa ("Verzeichniß der Telemannischer Musicalischen Werke") kokoelmasta käytettiin kuitenkin nimeä "Tafel-Music", ja vastaavasti säveltäjän vuonna 1739 julkaistun omaelämäkerran bibliografisessa osuudessa nimenä on "Tafelmusik mit vielerley Instrumenten".
"Pöytämusiikki" koostuu seuraavista sävellyksistä:


title: Pöytämusiikki (Telemann)

text: "Production" I


title: Pöytämusiikki (Telemann)

text: "Production" II


title: Pöytämusiikki (Telemann)

text: "Production" III


title: Pöytämusiikki (Telemann)

text: Telemann julkaisi "Pöytämusiikin" omakustanteena ennakkotilauskäytäntöä noudattaen. Tilaajaluettelo on painettu kokoelman ykkösviulun äänikirjaan; listattujen 186 nimen joukossa ovat mm. säveltäjät Michel Blavet, Pantaleon Hebenstreit, Georg Friedrich Händel, Johann Georg Pisendel ja Johann Joachim Quantz. Mainituista Händel lainasi "Pöytämusiikista" motiiveja ja teemoja omiin sävellyksiinsä.


title: Yero Bello

text: Yero Bello (s. 11. joulukuuta 1987 Kaduna, Nigeria) on nigerialainen jalkapalloilija, joka edustaa Veikkausliigassa pelaavaa Tampereen Ilvestä. Hän on pelipaikaltaan hyökkääjä.


title: Yero Bello

text: Bello on Rainbow Unitedin kasvatti. Hän aloitti ammattilaisuransa kuitenkin Israelin Ligat ha'Alin Maccabi Haifassa, jossa hän pelasi vuosina 2006–2010. Suurimman osan ajastaan Haifassa Bello vietti lainalla muissa israelilaisseuroissa. Elokuussa 2010 Bello siirtyi Maccabi Haifasta Romanian Liga I:n FC Vasluihin. Kaudella 2011–2012 hän pelasi seuran paidassa kaikissa kuudessa Eurooppa-liigan pelissä. Yhteensä Bello pelasi romanialaisseuran paidassa 55 ottelua onnistuen maalinteossa seitsemän kertaa. Vuodet 2012–2013 Bello edusti Ligat ha'Alin Bnei Sakhninia onnistuen 24 pelissä seitsemän kertaa maalinteossa. Heinäkuussa 2013 Bello siirtyi saman sarjan FC Ashdodiin. Hän pelasi seuran paidassa vuosina 2013–2015 59 ottelua onnistuen maalinteossa 12 kertaa.


title: Yero Bello

text: Toukokuussa 2016 Bello siirtyi Suomen Veikkausliigan Tampereen Ilvekseen loppukauden kattavalla sopimuksella.


title: Tasa-arvoinen Työmies

text: Tasa-arvoinen Työmies oli Jyväskylässä vuonna 1891 ilmestynyt aikakauslehti.


title: Tasa-arvoinen Työmies

text: F. F. Brummerin ja Johan Pellikan toimittama kuukausilehti "Tasa-arvoinen Työmies" kertoi tavoitteekseen työväestön yhteiskunnallisen tasa-arvoisuuden, lupasi kiinnittää huomiota valtiollisiin ja taloudellisiin kysymyksiin sekä kannatti raittiusasiaa. Se ilmoitti olevansa jyrkästi suomenmielinen, kansanvaltainen ja uskonnollisesti vapaamielinen. Käytännössä lehti ei juurikaan pohtinut yhteiskunnallisia epäkohtia.


title: Tasa-arvoinen Työmies

text: Lehdestä ehti ilmestyä vain seitsemän numeroa, kun Brummer luopui sen vastaavan toimittajan tehtävästä. Painoasiain ylihallitus hylkäsi metsäyrittäjänä kruununmetsistä käräjöineen Pellikan julkaisulupa-anomuksen ja myöhemmin uuden anomuksen hylkäsi myös kenraalikuvernööri. Tapaus herätti lehdistössä huomiota vuoden 1891 uuteen painoasetukseen liittyen, joka siirsi julkaisulupien myöntämisen kenraalikuvernöörille.


title: Jain

text: Jain (s. 7. tammikuuta 1992 Toulouse, Ranska) on ranskalainen laulaja. Hänen ensimmäinen kultaa myynyt albuminsa "Zanaka" julkaistiin 6. syyskuuta 2015. Tältä albumilta on julkaistu single "Come".


title: Jain

text: Jain syntyi Ranskan Toulousessa 7. tammikuuta 1992. Hän kiersi nuorena maailmaa isänsä kanssa ja asui muun muassa Kongossa ja Arabiemiraateissa, joista omaksui vaikutteita musiikkiinsa.


title: Sade (täsmennyssivu)

text: Sade voi tarkoittaa esimerkiksi seuraavia:


title: Thaimaan jääkiekkomaajoukkue

text: Thaimaan jääkiekkomaajoukkue edustaa Thaimaata kansainvälisissä jääkiekko-otteluissa ja turnauksissa. Joukkue toimii Thaimaan jääkiekkoliiton alaisuudessa ja sitä valmentaa Krisada Kasemsunt.


title: Kurre (pilalehti)

text: Kurre oli Helsingissä vuosina 1870–1879 ilmestynyt ruotsinkielinen pilalehti.


title: Kurre (pilalehti)

text: "Kurre" oli Suomen ensimmäinen varsinainen pilalehti. Sen perustajiin kuuluivat tilapäisjulkaisuina ilmestyneiden pilalehtien parissa jo aiemmin toimineet uusmaalaiset opiskelijat O. R. Strömfors, V. L. Cajander ja E. O. Stenberg sekä ylioppilas F. J. Vahlbeck (myöhemmin Valbäck). Kahdesti kuukaudessa ilmestyneen lehden julkaisijaksi ja toimittajaksi lupautui Strömfors.


title: Kurre (pilalehti)

text: Suomenkieliseen "Veitikkaan" verrattuna "Kurren" huumori oli harmitonta ja se joutui vain harvoin sensuurin hampaisiin. Poliittiset kannanotot näkyivät lähinnä fennomaanien piikittelynä. Lehden suurimpana ongelmana oli kuvituksen saaminen, minkä johdosta Strömfors pyyhki pois alkuosan sen alaotsikosta "Illustrerad skämt-tidning" vuonna 1877.


title: Kurre (pilalehti)

text: "Kurren" painosmäärä oli 700 kappaletta vuonna 1871, 1 000 vuonna 1872 ja 1 200 vuonna 1873. Se lienee kuitenkin ollut kannattamaton, mikä tekijöiden muiden kiireiden ohella johti lehden lakkaamiseen.


title: Sade (yhtye)

text: Sade [ša:dei] on englantilainen yhtye, joka perustettiin Lontoossa vuonna 1982. Yhtyeen musiikkityyli on soulia, R&B:tä ja hienostunutta aikuispoppia. Yhtyeen kaikki kuusi albumia ovat myyneet platinaa.


title: Sade (yhtye)

text: Sade perustettiin vuonna 1982 Lontoossa, kun funkyhtye Prideen kuuluneet Sade Adu, Stuart Matthewman ja Paul Denman erkaantuivat muusta Pridestä ja tekivät yhdessä levytyssopimuksen Epic Recordsin kanssa. Yhtyeeseen liittyi neljänneksi jäseneksi Andrew Hale.


title: Sade (yhtye)

text: Saden esikoisalbumi "Diamond Life" (1984) myi platinaa, ja siltä julkaistiin menestyssinglet ”Smooth Operator” ja ”Hang On to Your Love”. Myös toinen albumi "Promise" (1985) menestyi. Yhtye voitti parhaan uuden artistin Grammyn vuonna 1986.


title: Sade (yhtye)

text: Saden seuraavat albumit "Stronger Than Pride" (1988) ja "Love Deluxe" (1992) myivät niin ikään platinaa ja tuottivat useita singlehittejä. Yhtye piti 1990-luvulla kahdeksan vuoden levytystauon, jonka aikana Matthewman, Denman ja Hale julkaisivat Sweetbackin nimellä albumin "Sweetback" vuonna 1996. Saden seuraava albumi "Lovers Rock" julkaistiin 2000, ja seuraavana kesänä yhtye teki konserttikiertueen yli kymmenen vuoden tauon jälkeen. Seuraava studioalbumi "Soldier of Love" (2010) nousi Yhdysvaltain listaykköseksi.


title: Veitikka

text: Veitikka oli Helsingissä vuosina 1871–1872 ilmestynyt pilalehti.


title: Veitikka

text: Ruotsinkielisestä "Kurresta" virikkeensä saanut "Veitikka" oli ensimmäinen suomenkielinen pilalehti. Sen vastaava toimittaja oli Oskar Gröneqvist, mutta käytännössä lehteä lienee toimittanut fennomaaneihin kuulunut C. G. Swan. Kahdesti kuukaudessa ilmestynyt "Veitikka" sai pilakuvansa aluksi puunkaivertaja Viktor Nordlingilta, mutta tämän kuoltua se joutui tyytymään satunnaiseen kuvitukseen.


title: Veitikka

text: "Veitikan" pilkan kohteita olivat ruotsinmieliset, liberaalit ja hallintobyrokratia. Lehti joutui jatkuvasti sensuurin hampaisiin ja yksi sen numeroista kiellettiin kokonaan. Kesällä 1871 Gröneqvist luovutti vetovastuun Gustaf Ticklénille. "Veitikan" ilmestyminen katkesi keväällä 1872. Seuraavana vuonna Ticklén yritti jatkaa lehden julkaisemista, mutta painoasiain ylihallitus peruutti sen julkaisuluvan sensori C. R. Lindbergin esityksestä.


title: Lahjomaton sheriffi

text: Lahjomaton sheriffi ("Walking Tall") on yhdysvaltalainen tositapahtumiin perustuva toimintadraamaelokuva vuodelta 1973. Elokuva kertoo sheriffi Buford Pusserista (1937–1974), joka aloittaa sodan Tennesseen osavaltion rikollisuutta vastaan vaimonsa ja osavaltion ensimmäisen mustan apulaissheriffin kanssa.


title: Lahjomaton sheriffi

text: Elokuvasta on tehty uusintaversio vuonna 2004 nimellä Walking Tall.


title: Artur Grönberg

text: Artur Wilhelm Grönberg (4. marraskuuta 1871 Rauma – 2. maaliskuuta 1937 Helsinki) oli suomalainen liikemies ja sukututkija.


title: Artur Grönberg

text: Grönbergin vanhemmat olivat kauppias Erik Wilhelm Grönberg (1835–1896) ja Johanna Blom (1841–1890), Grönbergillä oli oma pankkiiriliike vuodesta 1896 alkaen ja hän johti vuosina 1901–1911 Helsingin pörssihuutokauppoja. Myöhemmin Grönberg omisti ja johti useita yrityksiä kuten Tikkurilassa toimineet "Lyijyvalkoistehdas Grönberg" ja "Hiilihappoyhtiö Grönberg", Helsingin Raitiotie- ja Omnibus Osakeyhtiö, "Helsingin Hattuteollisuus" sekä Silfverbergin & Wecksellin Yhdistetyt Hattutehtaat.


title: Artur Grönberg

text: Grönberg omisti vuodesta 1913 Bjursin tilan Inkoon Barösundissa. Hän kirjoitti alueen historiasta kuvauksen nimellä "Barösund : ett bidrag till kännedomen om svenskbygdens historia".


title: Pilkkakirves (pilalehti)

text: Pilkkakirves oli Helsingissä vuosina 1881–1883 ilmestynyt pilalehti.


title: Pilkkakirves (pilalehti)

text: "Veitikkaa" julkaisseen Oskar Wilhon perustamaa "Pilkkakirvestä" toimittivat A. J. Mela ja A. B. Mäkelä. Sen irvailun kohteena olivat ruotsinmieliset, liberaalit, radikaalit fennomaanit, kirkko ja papisto. Savolaisessa hengessä lehti ei suhtautunut kuolemanvakavasti periaatteellisiinkaan kysymyksiin.


title: Pilkkakirves (pilalehti)

text: "Pilkkakirves" siirtyi vuonna 1883 kirjanpainaja David Halosen julkaistavaksi. Hänen omistamansa Helsingin Kirjapainoyhtiö teki samana vuonna vararikon, mikä johti myös lehden lakkaamiseen. Mela ja hänen serkkunsa A. H. Petander perustivat vuonna 1884 sen tilalle "Matti Meikäläisen".


title: Sipsiöjärvi

text: Sipsiöjärvi eli Sipsiönjärvi on Pirkanmaalla Ikaalisissa Luhalahdella sijaitseva järvi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Sipsiöjärvi on osa Sipsiönjärven-Vahojärven aluetta.


title: Sipsiöjärvi

text: Järven pituus on 2,8 kilometriä, leveys 1,9 kilometriä ja sen pinta-ala on 239 hehtaaria. Se sijaitsee pari kilometriä Luhalahdelta koilliseen. Sen rantaviiva mutkittelee niin, että Hietaniemen kohdalla alle kaksi metriä syvä Inginsalmi yhdistää kaksi suurempaa järviallasta toisiinsa.


title: Sipsiöjärvi

text: Pohjoinen allas on 1,5 kilometriä pitkä ja kilometrin leveä. Myös tässä järvialtaassa on Hietaniemen kohdalla kaventuma. Kaventuman itäpuolella etelään työntyy Aljonlahti, joka jää Hietaniemen ja Aljonvuoren väliin. Pohjoiseen työntyy leveä lahti, johon laskevat sekä Vahojärvestä tuleva Vahojoki että Markkolanlammen, Raittilanlammen ja Kaakkurilammen yhteinen laskuoja. Kaventuman länsipuolella työntyy pohjoiseen matala lahti ja etelään Inginsalmi. Hietaniemen kärjessä sijaitsee altaan ainoa kallioinen saari. Puolet altaasta on alle kolme metriä syvää, mutta keskellä on kaksi yli 17 metristä syvännettä. Mainittujen laskuojien lisäksi siihen laskee vain kolme muuta ojaa.


title: Sipsiöjärvi

text: Eteläinen järviallas on kolmiapilan muotoinen. Pohjoisessa Inginsalmin länsipuolella sijaitsee lähes 9 metriä syvä lahti, mihin laskee Pääjärven valuma-alueen laskujoki Pääjoki. Kaakkoon työntyy Pitkänokan ja Petäjäkannanniemen taakse leviävä lahdelma, missä sijaitsevat Paskonlahti, Väinänlahti ja Mustalahti sekä Pikkusaari ja Pannisaari. Väinänlahteen laskee kaakosta Jorrinoja, joka on Vähäjärven ja Isojärven yhteinen laskuoja. Etelään aukeaa Soukonlahteen päättyvä pieni järvenselkä, jonka sivusta järven vedet purkautuvat alajuoksulle Kukkarolampeen johtavaa salmea eli vuolletta myöten. Altaassa on kaksi pientä yli 14 metristä syvännettä ja sen yli 3 metriä syvät alueet muodostavat pääosan altaasta. Mainittujen laskuojien lisäksi siihen laskee vain yhdeksän muuta ojaa.


title: Sipsiöjärvi

text: Rantaviivan pituus on 17,5 kilometriä ja se mutkittelee kovasti maaston korkeuseroista johtuen. Järven alavilla rannoilla sijaitsee peltoja, mutta jyrkemmät kohdat ovat metsää. Järven lähiympristössä sijaitsee alle 30 maatilaa ja sen rannoilla lähes 80 vapaa-ajan asuntoa. Järven länsipuolella kulkee Luhalahdelta alkava yhdystie 2764 ja sen itäpuolella yhdydystie 13284. Vanhojoen ylittää järven alle 300 metrin etäisyydeltä ohittava Tampere-Seinäjoki-rautatie. Ylöjärven raja käy Väinälahden rannassa ja se seuraa Jorrinojaa sen alajuoksulla.


title: Sipsiöjärvi

text: Järvi sijaitsee opastetulla Sipsiöjoen melontareitillä Liesijärvi– Petäjäjärvi– Vuorijärvi– Vesajärvi– Kaukajärvi– Vahojärvi– Sipsiöjärvi– Ohistonlampi– Kyrösjärvi.


title: Sipsiönjärven valuma-alue

text: Sipsiönjärven valuma-alue (35.58) sijaitsee pääasiassa Pirkanmaan Ikaalisissa ja Ylöjärvellä. Se kuuluu Kokemäenjoen vesistöön (35) ja on Ikaalisten reitin valuma-alueessa (35.5) toisen jakovaiheen kahdeksas osa-alue, joka laskee Kyrösjärven alueeseen (35.52). Tekstissä esiintyvät valuma-alueet ovat viranomaislähteissä luetteloitu numeromerkinnällä 35.58x, missä merkki x korvataan osa-alueen alanumerolla.


title: Sipsiönjärven valuma-alue

text: Valuma-alueen kolmannen jakovaiheen alueita ovat Sipsiönjärven-Vahojärven alue (35.581), Liesijoen alue (35.582), Liesijärven valuma-alue (35.583), Pääjärven valuma-alue (35.584) ja Juurijärven-Hulppojärven valuma-alue (35.585).


title: Sipsiönjärven valuma-alue

text: Valuma-alueen nimikkojärvi Sipsiöjärvi laskee Luhalahdessa Myllylammen kautta Kyrösjärven ja se muodostaa Vahojärven kanssa valuma-alueen kokoavat vesistöt, jotka kokoavat suurimman osan valuma-alueensa vesistä itseensä kautta alajuoksulle. Kyrösjärvestä reitti jatkuu Pappilanjoen kautta Kirkkojärvi-Mahnalanselkään ja sitten Siuronkosken kautta Kuloveteen. Valuma-alueen suurimpia järviä ovat Sipsiöjärvi (239 hehtaaria, ha), Liesijärvi (192 ha), Hulppojärvi (120 ha), Vahojärvi (91 ha) ja Pääjärvi (85 ha)..


title: Sipsiönjärven valuma-alue

text: Alla olevan esityksen pohjana on käytetty viranomaisille tarkoitettua tietohallintojärjestelmää SYKEttä ja Kansalaisen karttapaikkaa.


title: Sipsiönjärven valuma-alue

text: Sipsiöjärven-Vahojärven alue sijaitsee Sipsiöjärven valuma-alueen keskiössä siten, että siihen laskevat Liesijoen alue, Pääjärven valuma-alue ja Juurijärven-Hulppojärven valuma-alue. Se muodostuu seitsemän järven ketjusta, joita yhdistävät toisiinsa salmi, joki tai oja. Järviketjun ylin järvi on Vesajärvi, johon laskee Liesijoen alueen laskujoki Vuorikosken kautta. Vesjärvi laskee vuorostaan pitkään ja kapeaan Kaukajärveen, jonka nopeajuoksuinen Hihkiönjoki laskee Ikaalisten Vahojärveen. Vahojärveen laskee etelästä Noljasjärvi ja pohjoisesta Juurijärven-Hulppojärven valuma-alueen laskujoki Sisättöjoki. Seuraavaan Sipsiöjärveen pääsee lyhyen Vahojoen kautta. Sipsiöjärvi virtaa salmien kautta Kukkarolammen ja Ohistonlammen kautta laskujokeen, joka valuu Kyrösjärveen Myllylammen läpi. Myllylampeen laskee pohjoisesta myös Kyynärlampi.


title: Sipsiönjärven valuma-alue

text: Hihkiönjokeen laskee pohjoisesta pieni Vesanterin Purakki lyhyttä laskuojaansa myöten. Etelästä siihen yhtyy kaksi pitempää ojaa. Ylemmänä jokeen yhtyy Alisen Hähkälammin laskuoja. Aliseen Hähkälammiin laskee lännestä Ylinen Hähkälammi ja etelästä Alinen Tuohisurma, Keskinen Tuohisurma ja Ylinen Tuohisurma. Toinen pitempi oja yhtyy jokeen aivan alajuoksulla. Sen kautta laskee Alinen Tervalammi, Ylinen Tervalammi, Sorsalammi ja umpeenkasvava Vääräjärvi.


title: Sipsiönjärven valuma-alue

text: Sipsiöjärveen laskee pohjoisesta Raittilanlampi, Markkolanlampi ja Kakkurilampi yhteistä laskuojaa myöten. Etelästä laskevat Vähäjärvi ja Isojärvi samoin yhteistä laskuojaa myöten. Sipsiöjärveen laskee myös Pääjärven valuma-alueen laskujoki Pääjoki. Varsin suuri Särkijärvi laskee Ohistonlampeen pientä laskuojaa myöten.


title: Sipsiönjärven valuma-alue

text: Liesijoki alkaa Liesijärveltä ja laskee Vuorijärveen. Liesijoki on noin 13 kilometriä pitkä. Vuorijärveen laskee lounaasta suurempi Aivusjärvi, jolla ei ole yläjuoksulla muita järviä. Vuorijärven kaakkoispuolella sijaitsevan Siltanevan kautta laskevat kahden vesistön laskuojat. Etelästä laskee Tervalammen, Vääräjärven ja Pikkulammen laskuoja. Kaakostapäin järveen laskee Pyydyslammen, Ala-Majaveden, Ylä-Majaveden, Vekarajärven, Syväjärven, Hankolammen, Hankojärven ja Kangaslammien yhteinen laskuoja.


title: Sipsiönjärven valuma-alue

text: Liesijoki laskee useiden järvien läpi. Näitä läpivirtausjärviä ovat alajuoksultapäin lukien Petäjäjärvi, Särkijärvi, Alainen Särkilampi ja Ylinen Särkilampi. Jokiristinkankaalla Liesijoen länsipuolelta eli vasemmalta siihen yhtyy Seitsemisjoki. Liesijoen pääuoma tulee risteyskohtaan koillisesta ja siellä sijaitsevat vielä läpivirtausjärvet Kettulammi ja Liesilammi.


title: Sipsiönjärven valuma-alue

text: Petäjäjärven itärantaan laskee Vähän Kalajärven, Ison Kalajärven, Haukilammen ja Kaakkolammen yhteinen laskuoja. Samaan laskuojaan yhtyy kaakosta Kamppilammen laskuoja. Noin kilometri jokihaarasta sen alajuoksulle siihen yhtyy idästä eli vasemmalta Haukilammin, Musta-Soljasen, Kirkas-Soljasen ja Saari-Soljasen yhteinen laskuoja. Pieni Kangaslammi laske suoraan Kettulammiin.


title: Sipsiönjärven valuma-alue

text: Seitsemisjoki tuo Seitsemisen kansallispuiston soiden valumavesiä. Useat suo-ojat on luotu umpeen, mutta ainakin Iso Seitsemisjärvellä, Vähä Seitsemisjärvellä, Iso Kivijärvellä ja Venesjärvellä on jokeen ojayhteys. Muut suoalueen lammet Haukilampi, Mullilammi, Pitkäjärvi, Pikkulammi ja Onkilammi ovat ojattomat.


title: Sipsiönjärven valuma-alue

text: Valuma-alueen pääjärvi on Liesijärvi, jonka laskujoki Liesijoki laskee kaikki valuma-alueen vedet Vuorijärveen. Liesijärveen laskee muutama järvi suoraan. Lounaisrantaan laskevat Karpalolammin ja Saukkolammin laskuojat, itärantaan Ahvenlammin, Pahalammin, Haaralammin ja Kuivaslammin ja pohjoisrantaan laskevat Särkijärven sekä Pirttilammin ja Koiralammin laskuojat. Suurin laskuoja on kuitenkin Papinoja, jonka kautta laskevat suoraan Putkilammi, Ylinen Latvajärvi ja Alainen Latvajärvi. Papinojan alajuoksulla siihen yhtyy idästä eli vasemmalta Luodeoja, joka tuo Luodejärven ja Pikku-Luodejärven vedet. Tätäkin alempana Papinojaan yhtyy samasta suunnasta Vähä-Pahlasen laskuoja. Siihen yhtyy pohjoisesta eli oikealta Luodesjärven laskuoja. Vähä-Pahlasen kautta laskevat vielä Iso-Pahlanen sekä Vähä Suojärven ja Iso Suojärven yhteinen laskuoja.


title: Sipsiönjärven valuma-alue

text: Valuma-alueensa suurimman järven Pääjärven laskujoki on Pääjoki, joka laskee Sipsiöjärveen. Pääjärvi johdattaa kaikki valuma-alueensa vedet Pääjokeen. Siihen laskee etelästä yksinäinen Päälampi. Lännestä siihen laskee pitkä oja, joka juoksee Pääjärvenperän peltojen läpi. Peltojen pohjoispuolella sijaitsee Lepolampi, josta laskee oja tähän pelto-ojaan. Lepolammen kautta laskevat myös pienten lampien, kuten Heinälammen, Pikkulammen ja Kalatonlammen, vedet. Pääjärven pohjoispäähän laskee pitkä ja koko matkaltaan suora Silmästeenoja, joka virtaa lähes suoraan pohjoisesta etelään. Se kokoaa loput valuma-alueensa vedet yhteen uomaan. Mikäli luetellaan alueen järvet lähtien liikkeelle Silmästeenojan alajuoksulta, yhtyy siihen ensimmäiseksi vasemmalta Tölli-Kivijärvi, johon laskee vuorostaan pohjoisesta Pikkulampi. Tölli-Kivijärven laskuoja lähtee aluksi järvestä etelään ja mutkittelee 3,6 kilometriä ensin Haapaportaannevan, sitten Isonevan läpi, kääntyy Rapakonperällä länteen ja laskee Silmästen kohdalla Simästeenojaan. Toinen laskuoja yhtyy Silmästeenojaan oikealta eli lännestä. Se on Ylinen Lehmilammen ja umpeenruohottuneen Metsä-Heinälammen yhteinen laskuoja. Vajaa kilometri ylempänä siihen yhtyy Norrilammen lyhyt laskuoja. Silmästeenojan lähdejärvi on Alinen Kivijärvi, joka on uoman läpivirtausjärvi ja sen eteläpäähän laskee idästä toinen Kalatonlampi. Alisesta Kivijärvestä koilliseen sijaitsee vielä kolmas Kalatonlampi, joka on laskuojaton suolampi. Pohjoisesta Aliseen Kivijärveen laskee pääuoman jatkeena Hörskönjärven yli puoli kilometriä pitkä laskuoja. Hörskonjärveen laskee monet suo-ojat sekä idästä Nuuskulammen laskuoja. Seuraava järvi on 1,2 kilometriä pohjoisessa sijaitseva Kaitajärvi, joka kuuluu lopuksi lueteltaviin valuma-alueensa latvajärviin. Kaitajärven laskuojaan yhtyy Isonevan kautta juoksevan neljän Kolmikaksoislammien yhteinen laskuoja. Kaitajärven pohjoispäähän laskee molempien Kaksoislampien yhtenen laskuoja.


title: Sipsiönjärven valuma-alue

text: Valuma-alueen laskujoki on Sisättöjoki, joka saa alkuunsa Juurijärvestä ja kulkee etelään Peipunlammen ja Hirvijärven läpi ennen laskemistaan Vahojärveen. Sisättöjoen itäpuolella sijaitsevat Ympyriäinen Purakki ja Pitkä-Purakki, joiden yhteinen laskuoja yhtyy Sisättöjokeen 1,7 kilometriä ennen joensuuta. Noin 600 metriä ylempänä Sisättöjokeen yhtyy lännestä Sisätönjärven, Mustalammen, Pikkulampi, Ahvenuslammen, Riukulammen, Pirttijärven, Haukilammen ja Puurolammen sisältämän valuma-alueen laskuoja. Juurijärven kautta laskevat usean pikkureitin vedet. Latoveden laskuoja laskee Juurijärven länsirantaan. Latoveden kautta laskevat Alinen Löytölampi, Ylinen Löytölampi ja Keskinenlampi. Juurijärven pohjoispäähän laskevat sekä Perkoonoja, jonka kautta laskee Ylinenlampi, sekä Sydänmaanlammen laskuoja. Etelästä Juurijärveen laskee vielä Mämminlampi. Tärkein tulo-oja on kuitenkin Vähäveden laskuoja Majaoja ja edelleen Rajaoja, joka on Hulppojärven laskuoja Vähäveteen. Niiden kautta kulkevat loput tämän valuma-alueen vesistä. Hulppojärvi on valuma-alueensa suurin järvi. Siihen laskevat suoraan Vehkalampi, Majalampi, Haukilammen ja Konttilampi. Koverolampi sijaitsee Seitsemisen kansallispuistossa ja sen lähiympäristössä sijaitsee lukuisia suolampia, kuten Kirkaslampi, Vääräjärvi, Nevalampi, Koivistonlampi, Heikkiönlampi, Lettolampi, Kaukalolampi, Purisevalampi ja Kahilalampi. Nämäkin laskevat Hulppiojärveen.


title: Only The Sound Remains

text: Only The Sound Remains on Kaija Saariahon ooppera vuodelta 2015. Se on Alankomaiden kansallisoopperan, Suomen kansallisoopperan, Pariisin Opéra nationalin, Madridin kuninkaallisen teatterin ja Toronton Canadian Opera Companyn tilausteos. Teoksen maailman kantaesitys oli Alankomaiden kansallisooperassa 15. maaliskuuta 2016.


title: Only The Sound Remains

text: "Only The Sound Remains" perustuu kahteen japanilaiseen Nō-näytelmään, joita on käytetty libretossa Ezra Poundin ja Ernest Fenollosan englanninkielisinä käännöksinä.